Lifan-Z/Chinese-poetries-txt huggingface dataset:
不涉春缘正月六，衲僧拾得聚头看。大家宜著音容想，一笑风吹牙齿寒。欲问死生口门窄，更分僧俗眼皮寛。湘山雪尽千岩晓，赠以之中墨未干。
纲宗壁立大崔嵬，魔外闻风胆自摧。万古知音今日是，三关鏁钥一时开。从教意气纵横去，终解形容寂寞回。寄语儿孙著精彩，黄龙手段似南台。
尘劳山峻铁崔嵬，曾向慈明喝下摧。解作隐身衣带露，不须弹指阁门开。三关未透从教去，万里追思却再回。已坠纲宗谁整顿，杖藜今日独登台。
同登九仞到崔嵬，困极那辞共堕摧。待汝狐疑犹豫处，当机佛手等闲开。昔年成物心空切，今日临风首重回。满院新晴春已老，落花飞絮点池台。
今年十月十六日，老汉行藏世不知。石女梦中无死地，空花落后记生时。无声三昧重闻举，入骨风流说向谁。妙叶当机休拟议，电光翻影不容追。
一句全提离死生，如今非住昔非行。若知此老无今古，便解临机透识情。满院松声霜后好，十分山月夜来清。儿孙要识吾宗旨，只个金刚瞎眼睛。
多宝重来应为法，塔中全体不鲜陈。却思平日分身集，何似今朝一句亲。略露爪牙藏理窟，不留影迹走机轮。丛林欲问南阳事，我是耽源老应真。
一切智虑不及处，旷劫无明坏灭时。顶相后常光照曜，髑髅前略露风规。根尘不敢覆藏者，生死那能染污之。消汝去来颠倒想，共瞻遗像入追思。
十月月团光到晓，蛮烟瘴雨卷晴空。石门想像同袍集，珠浦行藏异类中。钵饭荐陈虚坐设，罏香拜奠与谁同。曲高唱独知音少，鲸浪粘天地脉通。
不落思惟离圣凡，令君觌露见云庵。平生不许当头道，今日重闻称性谈。老鉴三机酬跛偃，洞山一半肯云岩。我无奇特报恩德，九死归从瘴海南。
面目分明画里传，浑如父母未生前。此真若信同十智，三要方知具一玄。无语临机成渗漏，麤心开口堕情缘。老儿今日亲分付，不写题衔款识全。
空庭丛橘半垂黄，绕屋畦蔬又著霜。山县人归输井税，麦田雪后縦牛羊。意行门径欣来客，背负茅檐爱夕阳。今日故山成怅望，鸟残红柿忆分尝。
云庵化去二十载，今日重闻说法音。觌露全身太分晓，森罗万象自平沈。攀缘路绝无生死，栽接情忘透古今。此老伤慈真故态，依前饶舌老婆心。
大地无一法可见，云庵露万象中身。顽空消殒明方极，肉眼遮藏觑不亲。苦口老师归寂日，知恩弟子庆生辰。罏香长伴青灯晓，赛却灵山法供真。
老师一句扑不破，彻底完全为不存。何处干戈能胁吓，谁家梦幻敬追奔。太虚影像藏踪迹，大地山河丧胆魂。今日与君呈伎俩，都将生死鹘仑吞。
吴侬戏入笔三昧，老俨分身缣素间。平昔垂须曾跨海，暮年留眼饱看山。肯甘梦幻所折困，不受丛林辄见删。我不是渠渠是我，谩余名字落人寰。
学道全无个入头，老师曾指路踪由。岸如欲上先停棹，车若不行须打牛。残萼万枝红锦堕，暮云一缕碧烟浮。为君直截根源说，不落春缘会也不。
了知无性灭无明，空慧须从戒定生。峰顶世间心已尽，莲开幻事观方成。尚无欣慕厌除念，岂有神通变化情。对现色身人不识，南风小雨共笼晴。
知之百事不改旧，欲理情缘一笑哗。画水成纹觅生灭，盘珠无影计横斜。人言乌喙岂堪食，我见饭囊今是沙。举措施为头踞地，逸群方解世吾家。
杵形中实两头虚，法喻初中后善俱。九类众生同寂静，四重我相顿消除。人天但仰悬河辩，蚊蚋难藏烈焰殊。悟了更须防老汉，紫罗帐里撒真珠。
沩山雪晓试凭栏，露地牛儿觅转难。脱体见前谁对立，一尘不受眼空寒。日长齿頬茶甘在，客去轩窗篆缕残。好在少林成想像，祖师时展画图看。
我爱龙眠老居士，笔端谈笑了万事。君看一时拈破笔，画作醉僧醒时意。此是沙门绝妙门，不妨随处有乾坤。瞢腾流涎枕臂卧，破柱疾雷殊不闻。
赵州只有一个齿，潜庵一个恐不趐。虽然下下都咬着，咸酸自分盐醋味。龙兴古寺曾闭门，断际云孙第十世。劝人莫信马大师，一口吸尽西江水。
辩如玄沙有边幅，韵如睦州出风骨。默然而说心自昭，八荒光明寄毛粟。独立南荣山岳峻，临济欲倾不敢覆。笑横玉麈气如春，一堂严冷天魔哭。
一法能知一切法，应机全不差毫髪。如是知见如是解，于一切法中对待。平生脊梁硬如铁，衲僧寻思心智绝。城中一室冷如冰，篆烟灭尽灰如雪。
三关洞开无鏁扃，汝自艰难起战兢。师过此关悉闲暇，掉臂径趋呼不譍。如春消冰自涣释，如鲲化鹏谁使令。归来笑搭出檀服，依旧淮山千万青。
独倚阑干玩野塘，俄惊节物老春光。绿杨阴密莺将懒，红杏枝空蝶不忙。诗思漫沿芳草远，茶瓯微带落花香。那堪风雨频催促，公子王孙亦断肠。
儒林从昔蔼英猷，蚤步亨衢孰比俦。四坐俊翘环策府，一时名位冠瀛洲。九苞丹凤标文采，五总灵龟擅智谋。东观退朝何所似，广文诗徤欲凌秋。
穷经投老变书淫，两鬓尘埃老欲侵。满院好风炎日晚，一庭疏雨夜堂深。十年尘坌无高步，万里云霄有素心。谁谓腐儒何所用，试将肝胆报知音。
宦涂忽忽六周星，万事于今一未成。但著青衫趋冉冉，不知华发欲茎茎。驱驰翻忆林泉卧，顽钝宜归畎亩耕。赖有乡人端契谊，相逢时慰寂寥情。
扁舟隐隐马骎骎，重到燕山感念深。水陆共时同偃薄，云途今日异升沉。青山岂乏归耕路，白髪难忘报国心。木落雁飞秋复尽，惘然怀抱寄幽吟。
当年对策大明宫，曾见挥毫气吐虹。楚客才华推宋玉，汉儒文赋许扬雄。漳滨墓木皆成拱，洛汭池台半已空。经济才高英槩尽，感恩垂泪向东风。
春光冉冉过皇州，桂棹东归汴水流。满岸风光连别浦，两行烟柳送归舟。麤官自不随时用，拙宦安能为已谋。香寺故人来话别，一樽清酒散牢愁。
学士文章早擅名，大夫官业久驰声。暂分雷土三年政，伫看云衢万里程。顾我飘蓬非夙契，辱公倾盖若平生。寻踪曾醉姑苏酒，水远山长怆别情。
去岁乘桴暂得闲，忽惊三命促登坛。向来彊健思投笔，老去衰迟懒据鞍。玉帐梦回烽燧晓，水乡春尽铁衣寒。海山深处幽栖地，为我经营𥩟挂冠。
瓦桥倾盖暂徘徊，自渡江南迹屡陪。衰谢未能高隐去，依栖还傍故人来。青蒲谏诤推公望，皂盖承宣屈大才。但恐政成公促召，异时怀抱向谁开。
吾皇恳恻念三农，圣德昭昭格昊穹。丹诏丁宁祈雨泽，幽人歌咏愿年丰。焦枯已有生成意，膏润全归造化功。窃食太仓真厚幸，况闻湖外奏肤公。
维扬倾盖意相投，国事当时已共忧。铁马勤王曾并辔，戎衣护圣每同舟。山西气槩终须在，塞北烟尘漫不收。宗社有灵天悔祸，尚期一战扫边愁。
子房云裔擅英名，位冠枢庭独本兵。毎愤中原沦半壁，拟将孤剑斩长鲸。汉中险阻真堪据，关内安危系此行。勉力功名扶帝业，临风何用怆离情。
昔参幕府事从军，跃马翩翩犯塞尘。舞剑未饶横槊客，属鞬何羡佩钩人。中年衰钝难堪事，一跌支离近浃旬。多谢故人情意厚，佳篇惟待细书绅。
久钦文采动簪绅，晚见佳篇妙入神。金自鸡林酬去贵，珠从骊颔探来珍。越罗蜀锦工谁拟，阵马风樯勇莫伦。四十年来无此作，睢阳今继少陵人。
仕途忧患久相随，老去求闲遂燕私。陇笛不闻吹旧曲，彩笺时见赋新诗。清宵好月穿蓬户，落日凉风动桂枝。两鬓霜毛如旧少，按弦无意望钟期。
维扬初记接英躔，日月飞驰已十年。政路翺翔常在后，祠宫闲退蚤输先。欲陪清会时颙首，辱惠新诗思涌泉。幸有会稽栖隐地，约公归老钓鱼船。
出处何劳问大钧，如公材哭略铺陈。谈兵玉帐诗书帅，演诰纶闱侍从臣。万叠名山聊寓目，一方仙宅勿藏身。中原未复须留念，先入夷门渐入秦。
前麾转彩陈旗红，二纪穷边一梦中。曾拥雕戈思却日，屡乘铁马听嘶风。谁怜老去三春病，自觉闲来万虑空。满路落花归雁后，勿令书疏不相通。
几年踪迹共飞沈，自渡江来幸盍簪。奉使久违常恨别，闲居无梦不相寻。勒功钟鼎经纶志，混迹渔樵老退心。篱菊正开家醸熟，一樽何日得同斟。
野堂岂意题佳句，强欲赓酬愧续貂。闲适更须驰厩马，访临无惜过溪桥。秋风南浦观垂钓，落日东山伴采樵。此乐有时惊自得，泥途何必羡烟霄。
佐时勋业愧先贤，迹退丹丘已二年。买得石田东郭外，盖成茅屋北山前。长林远水相萦带，翠岫奇峰更接连。多谢朋游念衰飒，寄题佳句已成编。
心存魏阙岂能忘，揣分非才合退藏。此日燕休难报国，半生艰险忆垂堂。枕戈每叹身先老，览镜常嗟貌不扬。每今蘧庐聊偃息，会须恢复返吾乡。
枫庭累岁玷朝班，老荷宸恩得退闲。枥马虺𬯎休入驭，陇禽衰倦合知还。莫辞敛迹归南亩，幸免移文向北山。恢复中原乖素愿，梦魂时得到乡关。
丹丘无限好山川，叠翠峰峦插暝烟。郊外幽居三岁换，天边明月几回圆。野堂半隐慵欹枕，健笔题诗思涌泉。小圃賸开桃李径，飞觞同醉待来年。
壮岁勤劳不自量，退居栽植复何忙。静思身外功名误，老觉闲中气味长。雨后群山千叠翠，春回幽圃百花香。农人不识归休客，载酒相邀入醉乡。
圣运中兴偶幸逢，经邦曾乏古人风。闭关退处喧嚣外，抚剑行吟感慨中。尚有素怀思报国，可怜幽梦欲平戎。新诗增重林泉价，倍见交情我与公。
胡尘一动隔吾乡，旋向丹丘筑草堂。方效潜鱼游河渚，忽随飞雁到衡阳。雨余南陌千峰翠，春日东郊百草香。身在湖湘归未得，梦魂时到旧居傍。
经纶无术致时康，何事连年住庙堂。退伴农夫耕晓月，闲陪渔父钓沧浪。壮怀衰谢休鸣剑，旧学荒芜耻面墙。别乘意勤贻雅什，续貂深愧不成章。
东郊半隐绕群峰，门外涓涓一水通。再岁依栖忻有幸，十年遭际叹无功。闲心不厌耕南亩，清梦犹思殄北戎。看去中原恢复后，麒麟图画首肤公。
垂老归休荷圣恩，栽花种竹引儿孙。向来豪健风樯勇，老去光阴渴骥奔。往事不劳空咄咄，素怀犹欲济元元。天台山下柴荆路，白首栖迟学灌园。
腐儒奋迹自耕耘，冒玷台衡力不任。版筑作霖乖素愿，山云出岫本无心。衰迟向老开三径，豪迈平时惜寸阴。蚤伏诗名压元白，细看佳句用工深。
天台山下草堂深，樽酒时倍钓叟倾。屏迹分甘归畎亩，放怀谁复羡公卿。幽栖幸免牵荣辱，高遁何须隐姓名。洛𬇙词人通显后，愿来相访伴山行。
腐儒奋迹自山东，强欲区区效小忠。恢复中原虽有意，翼扶兴运怅无功。辞荣归去营三径，念昔何颜总百工。海不扬波边堠啸，𥩟闻飞牍奏肤功。
韭违轩陛归临海，颇幸栖身田亩间。混迹每寻樵叟伴，放怀常羡钓翁闲。君恩深厚司留钥，野性彷徨恋故山。异日公成勋业后，巾车无惜过柴关。
南郊同赋出郊篇，二纪光阴速箭传。祠馆退归乖素志，帅藩承乏愧前贤。羸驱岂愿留湖外，清梦时惊到海壖。待得秋风归旧隐，黄鸡白酒养衰年。
不读离骚不著书，竹篱环合野人居。开樽细酌山中酒，挂壁闲看卧雪图。出处似非还似是，宦名如有亦如无。故人意厚题佳句，岂为疏狂鄙接舆。
千年东序愧囊锥，浪学何生且一归。远道几烦黄耳走，故山今谢白云飞。燕游未许安仁里，梦想频惊在礼闱。争似钓台饱风月，一谿桃李自霏霏。
萧条门巷陋于颜，老去青春仅得闲。心画传家无计策，手谈留客谩机关。静思往事千年上，俯叹劳生一梦间。多谢光临无别意，为闻流水与高山。
百草千花巧趁春，爱春何独水边人。青门紫陌酒旗飏，丽日和风天气新。白玉少年长带珮，红蕖游女小腰身。自怜惯作金明客，坐对闲窗满席尘。
使华彩旆明春江，江边佛国游清凉。柔桑菀菀丝成荫，落花寂寂红余香。人间节物易流转，独有日月壶中长。高懽应笑杜陵客，典衣沽酒留风光。
十亩清阴隔短墙，幽香端许借余光。修篁戛玉乱垂影，佳木屯云巧著行。隐几助成春草梦，卷帘饶占比窗凉。谁知靖节心源冷，独眄庭柯兴味长。
倚天华栋俯长洲，渺渺双溪一槛秋。匹马问津迷去客，乱帆分港竞归舟。花飘两洞红交浪，影落三山翠合流。清夜鸣榔何处曲，冷光平泛玉帘钩。
龙津剑窟古南州，阁势横空占上流。山色镇留春色在，水光长带宝光浮。风檐绿筿寒珠箔，雨岸红蕖隐钓舟。祗恐枫宸促归觐，未容潇洒老沧洲。
世上男儿半可羞，贞姿谁欲遣随流。百年负愧生何益，一诺难酬死即休。明月碧溪长共洁，孤云落日自含愁。悬知万古悲行客，不待亭皋木叶秋。
风流万石有孙传，伟望孤标拔俊躔。鳯阙翺翔绵二纪，虎城留滞肯三年。龚黄术业今谁比，皋吕章程旧独贤。政恐君王念耆硕，未教长作洞中仙。
朅来临抚未期年，五袴讙谣已蔼然。公道直堪平𫎬石，清风那用挹廉泉。飞帆便恐迷三岛，缓辔聊须选一钱。最有后车湖上客，梦随旌旆作神仙。
雨萼烟梢恰半春，九华峰翠绮筵陈。花香暗逐金莲步，烛影潜交玉兔轮。青鸟不传言外意，紫云应识醉中真。鸣珂拥户蓬壶夜，想见愁看撤舞茵。
百草千花巧趁春，曲栏幽径总铺陈。舞腰尽欲看回雪，诗匠谁当断斵轮。难把星波浑作事，须知簧语有非真。何如玉镫归来晚，红袖争扶入锦茵。
漫士谁当识姓名，朅来微宦称单平。卑栖已分轩无过，高谊良惭盖始倾。负米未容辞五斗，屠羊安得羡三旌。夫君信欲光蓬陋，浪掷新诗一羽轻。
平生才业笑时髦，唾手功名晚未遭。白髪早怜西日远，红旗还值北风高。定知国士逢青眼，会遣乡儇卖宝刀。独有失依门下客，梦随仙舸泛江涛。
银河光动昴星躔，妙岁声华已赫然。青璅雄文天外凤，白虹豪气饮中仙。难攀骥足腾千里，曾许骊珠探九渊。会看黑头丹衮贵，伊周勋业老彭年。
高怀暂寄小轩亭，池浴双凫便借名。岛上飞时真得意，网中朝处肯留情。静同鸥鹭窥秋净，闲伴龟鱼戏晚晴。他日和鸣烟浪阔，主人端亦在蓬瀛。
洗耳初嫌賸一瓢，归翰今愧远从辽。驹驰巳是无闻者，雁集何禆有道朝。拭目故人三纪别，回头新贵九天遥。劝君幸遂田园乐，莫遣心旌取次揺。
高轩惭愧远相过，道义谈余旅琐多。灯底自怜干斗剑，壁间谁办化龙梭。时来会中青钱选，和寡空为白雪歌。好淬文锋迎紫诏，莫因贤梗叹蹉跎。
未遇由来叹数奇，梅花非早杏非迟。祗因乐道甘悬磬，肯羡成功不用龟。白眼固多流俗见，朱弦独有故人知。陈平岂解长贫困，器业惟当自护持。
根尘积习亘须弥，好事从来总未知。蒲柳已惊秋向晚，膏肓长恐病难医。静扃玉户应无漏，密注金轮会有期。感激至言惭复喜，会当铭镂绝邪思。
晚窗帘卷雨初残，一点无尘碧玉寒。霜节留公化龙杖，烟梢忆我钓鱼竿。坐令烦暑消余烈，解遣穷愁释百端。他日茅檐隐疏翠，悬知无梦到长安。
春容未动柳梢头，宠赐初惊远自鸥。蟹眼翻云连色起，兔毫扶雪带香浮。出尘香味端谁品，无滓肝肠可耐搜。青琐夜长应不寐，珊瑚重见万金钩。
平生不许说功名，可但人嫌薄命人。松柏有心私自信，芝兰无臭自相亲。只今我亦乘轩鹤，何事公犹入幕宾。会看飞英霄汉上，方知满腹是精神。
规营端欲老渔樵，尚着青衫底百僚。长占广文眠雪夜，分无金谷度花朝。多惭软语怜根钝，纵与香名奈实聊。四海如公今有几，交情不逐岁寒凋。
几年重几曾为客，今日黄花特地愁。北阙欢娱云杳蔼，南州消息雁沉浮。惊人节物应无奈，浪迹生平可但休。倚剑长吟楼阁暮，淡烟寒月不胜秋。
年登千室富桑麻，谁似弦歌度岁华。紫府賸延天上客，黄金同醉月中花。龙山胜集成追感，巴岭新篇许拜嘉。倚徙更怜灯火市，笙箫无数酒旗斜。
平生才业笑时髦，唾手功名晚未遭。吏隐若为酬宝剑，仙游端欲探蟠桃。八龙不断声华籍，三戟应留气象豪。尽道此行归藻鉴，会看云翮背天高。
闽山家处锁烟霞，喜气潜随律报葭。陆井效祥清骨相，梅丹呈瑞富才华。牛刀异绩聊千室，棣萼英声又一家。行看摩云上霄汉，定知仙种寿仍遐。
春雪未发春工浅，春雪蒙溶翳日华。晓户玉楼迷旧燕，晓村琼树点寒鸦。笼金不碍莺穿柳，覆锦犹妨蝶恋花。凭仗东风吹更暖，桃源端欲访仙家。
晓色初凝带月华，雰飞还见受风斜。红芳未遍人间景，白玉先开天上花。迤逦郊园迷别坞，蒙笼春水绕谁家。会须选胜乘新霁，倒载千秋小様车。
薄宦虚名岂所夸，千金归去旧生涯。百龄慈氏颜犹渥，三任仙郎髩未华。雁信巳传芳字锦，鹊声应傍小窗纱。后园春色浓如酒，明日输君即到家。
几年京洛厌尘沙，青嶂长怀沈子胯。一苇渡江游客意，半岩营室梵王家。高轩满目罗诗匠，宝塔盈函贮佛牙。不觉下山红日晚，可堪重到杳无涯。
帘垂永日小亭幽，时节惊人特地愁。万井笙箫怀帝阙，一檐风雨寄他州。青藜定遣相辉映，绿蚁何妨共拍浮。不料篷窗今夜月，一时分付与高楼。
月华浑似十分圆，玉露金风处暑天。虎节端光凌碧汉，龙台佳气满晴川。扬鞭省闼声名籍，拥旆侯籓福禄骈。会看黑头丹衮贵，伊周勋业老彭年。
一目江天万里开，世间那有更高台。烟云缥缈千山迥，岛屿萦回二水来。爽气直疑侵斗汉，仙风应觉到樽罍。南州已见澄清日，大笔聊从赋早梅。
妙龄声价压群英，谁似青云早致身。帝阙日边迷远目，使星天上拱居辰。牟心肯向江湖老，衍律聊回涧谷春。万里夕红归去后，可能开府但清新。
孤标邂逅揖仙翁，白髪青衫道不穷。敛板薄尝清世禄，拂衣早慕古人风。芝兰一室纷嚣外，冰玉诸郎顾盻中。何幸新诗先枉教，真游应许叩鸿蒙。
韶光端许见分明，白雪缃云意态轻。天艳静中迎客笑，静妆闲里照人清。不教乱落从风恶，聊看交加待月生。却忆后园应更好，幽闺春夜若为情。
隼旆飞扬百仞台，满城佳气静氛埃。烟云渺渺江流去，花木欣欣春思回。妙舞人传天上曲，暗香风度岭头梅。金莲影散蓬壸夜，余兴应留继日来。
闻说幽栖久鳯台，白云巾履谢风埃。三刀不是尘缘在，五袴争教暖律回。金谷分无人载酒，玉京应有使传梅。今看一举登黄闼，绝胜河东谩去来。
豆蔻梢头春欲妍，历山高下覆祥烟。祗今骐骥腾千里，当日麒麟下九天。中渭早芬廷尉誉，集贤行峻曲江迁。貂蝉奕世真余事，愿比灵椿赋大年。
灵椿长幸荫衡门，阶草何妨晚见春。骏种也知惭冀北，病怀聊为释漳滨。名家正恐非兰玉，瑞世宁当是鳯麟。谁道添丁无足庆，竞传佳句一番新。
风流那复有斯翁，端为论文访蜀雄。鳯髓欲追千古调，锦囊弃著一生功。看花想见频挥玉，骑马何曾羡着红。闻道碧桃春更晚，归鞭底事苦匆匆。
薪斧宁参造化权，发祥瑞若剖符然。天心默与人心契，字色浑如墨色鲜。事类洛书今更显，义稽商颂古难全。愿归麟阁光青史，千载声歌播舜弦。
一飞南堕羽谯谯，回首清都万里遥。却幸开樽得云榭，不妨携客上星桥。花明总照潘郎髩，柳妙争萦楚女腰。化国春城人自乐，多惭前哲德音昭。
虹流电绕想当时，万万人今寿域跻。十荚蓂开尧宝历，九歌功叙禹元圭。需云湛露罗簪绂，脆管繁弦飏羽霓。千仞寿山封祝意，年年峻极与天齐。
汾阳几世令公孙，曾掌纶言代帝尊。扈毕未从朝紫极，郡符聊复驾朱轓。须知荣贵南柯梦，且尽勤渠北海樽。更愿滁人休借寇，欲看勋德被元元。
皇华使者万人英，谁似青云稳致身。和气一城迎彩旆，高牙千骑拥朱轮。买臣被命聊辞汉，季子应朝却入秦。归侍玉皇难再见，当懽莫惜举杯频。
使者星车自九天，一声天语万人传。恩光晓月明旌旆，和气薫风入管弦。北海樽罍须酩酊，东山歌舞亦婵娟。按行况觉都无事，倒载何妨作饮仙。
画船捶鼓叠烟波，夹道争看刺史过。定有去思留剡水，巳传来暮到嘉禾。籓垣暂屈元侯镇，鼎鼐终还妙手和。高会莫辞今夕醉，儿童竹马拥郊坡。
琳宫仙客紫微郎，大笔由来远擅场。三接恩光倾弁冕，五花文彩照缣缃。蛟龙岂久逃雷雨，琏璧终须属庙堂。莫惜当懽同尽醉，主人龚召客常杨。
画堂开宴惬新凉，燕舞莺歌奉玉觞。未放仙舟登李郭，更看贤守会龚黄。三竿日照旌旗动，千里风飘锦绣香。尽醉故应怜夜永，高情莫逆话偏长。
虎符分寄辍名卿，锦缆牙樯绣水滨。昼秀岂将夸故里，彩衣端为奉高亲。开怀此日樽中醉，结绶他年席上珍。画鼓不须催去棹，清欢难会玉堂人。
使节星驰宿卫贤，九重遥指觐天颜。三春日暖桃花浪，万里人归明月船。金谷高欢难会遇，玉京还驭恐留连。明朝彩旆烟波渺，莫惜通宵醉管弦。
丽日和风花正妍，黄堂高会四神仙。凌云擅价蓬莱客，游刅飞声天府贤。旌旆驰驱聊此日，鼎槐调爕属他年。红英趁拍莫教错，冠玉周郎正汝怜。
星车还自九天来，应是明时重选才。泽与尧言下宣室，人随汉史上春台。恩光晓日千家动，和气晴云万里开。高会莫辞同尽醉，风流北海富樽罍。
方壶贠峤海中仙，吴越溪山照画船。玉帛名王朝帝德，节旄肤使驻宾筵。恩承雨露来天上，武接鹓鸾指日边。共燕需云歌盛事，愿同文轨万斯年。
蓼萧均泽九夷同，万里将迎礼意隆。属国未瞻都护节，列城先仰使华风。清谈会觉襟无暑，痛饮何辞盏屡空。早晚回辕天上去，已应声价落辽东。
大定山河四十秋，人心不似水长流。受恩深处宜先退，得意浓时便好休。莫待是非来入耳，从前恩爱反为雠。世间多少忠良将，服事君王不到头。
宴罢琼林酒一杯，忙忙骢马出蓬莱。黎民喜遇三春雨，猾吏愁逢二月雷。带得一天新雨露，扫开宇内旧尘埃。文昌阁上人千万，争看神明夺锦回。
碧树深林夏景凉，薰风飘竞日偏长。闲时棋局娱宾乐，忙里吟诗慰己惶。臣节栎才惟谨肃，圣明敷德化顽强。退暇狂声心犹耿，祈愿烽烟息障疆。
富贵功名岂易量，暂休聊洗十年忙。赤城山下林泉美，退老堂中日月长。种竹几年心未厌，栽花经日手犹香。一丘寄傲真吾事，何必怀归问故乡。
千载明良不易逢，退居谁不慕高风。香留铁砚韦编上，卷在金罍玉斝中。鳌足共知曾立极，龙韬犹欲倚平戎。追锋只恐来相继，行看东山起谢公。
老去谩将书作伴，平生不喜酒为名。倦游落落忘尘事，清梦时时入化城。纵有诗骚浑漫与，回看波浪亦堪惊。赤城从阻陪高会，深自怜余不及情。
莲桥琢石跨松蹊，满院真香种木樨。欲得淡轩谈寂照，须将明水洗沉迷。云峰黯黯巴猿啸，竹岭苍苍杜宇啼。从此邦人知胜概，为师增贲此招提。
将略兵机断若神，济时须仗老成人。指挥自事囊中智，谋议谁参幕府官。已喜雄威存楚越，更有余策取绥银。明年此去登黄阁，要使恩沾万国春。
天资忠义恶嚣华，贵不骄矜富不奢。忧国焦心谁别马，爱人忘己特埋蛇。封潘名易夷齐比，相楚功难禹稷加。寂寂阴灵何所在，庙门空掩夕阳斜。
罗浮插天猿昼号，飞步包顶观云涛。庶几神药两童赐，日暮空叹西山高。道人航海曾何劳，久将身世轻鸿毛。只恐西湖六桥月，无人主此诗与骚。
千尺琅玕翠入动，神仙已去洞仍存。寒崖但见悬钟乳，流水无穷泻石门。未到朱明真洞府，先看峡口小昆仑。舍舟欲问桃源路，安得渔人与共论。
三年避地少经过，十日论诗喜琢磨。自欲灰心老南岳，犹能茧足慰东坡。来时野寺无鱼鼓，去后闲门有雀罗。从此期师真似月，断云时复挂星河。
闭眼黄庭万想归，此心久已息纷驰。幽居正喜门罗雀，晨起何妨笏拄颐。自信丹田足梨枣，不忧瘴雨滞茅茨。三山咫尺承明远，世路榛芜谁与披。
玉佩犀簪暗网丝，黄冠今习野人仪。著书岂独穷周叟，说偈还应见祖师。棕子偶从遗物得，竹皮同使后人知。平生冠冕非吾意，不为飞鸢跕堕时。
七年野鹤困鸡群，匪虎真同子在陈。四海澄清待今日，五朝光辅属何人。从来令尹元无愠，岂独原生不病贫。天欲斯民跻仁寿，卧龙宁许久谋身。
未试陵云白日仙，此声固已速邮传。阴功何止千人活，法眼要求一大缘。枕上轩裳真昨梦，腹中梨枣是归田。他时汉殿观遗鼎，犹记曾陈柏寝年。
昔将直道破群纤，出走宁逃此日谗。塞马未还非叟病，莫邪偶弃岂铅铦。长生有道因辞宠，造物无私独与谦。从此轩裳真敝屣，世间出世固难兼。
一封已责被敷天，十万饥民粥与𫗴。不待丹砂锡难老，自凭阴德享长年。寿绦固已占黄髪，珠火还应养寸田。况是玉皇香案吏，御风骑气本泠然。
勿惊髀减带围带，寿骨巉然正隐颧。不待期颐祝难老，固知穮蔉自丰年。僵松再蔚千龄叶，眢井新飞百尺泉。坐想山神无伎俩，却应造物报其天。
穷寓三年瘴海宾，箪瓢陋巷与谁邻。维摩示疾原非疾，原宪虽贫岂是贫。纺妪固尝占异梦，肉芝还已献畸人。世间出世何由并，一笑荣枯等幻尘。
屏帷夜久灰残兽，纸帐寒惊月在窗。似听竹声知有雪，便添酒兴欲倾缸。西邻正想蒲团稳，古殿遥瞻老柏双。自笑穷愁拙生理，不谋升斗待西江。
夜来小雪犹凝地，睡起扶桑已著窗。却喜少陵时炙背，不忧北海屡空缸。丰年何时豚蹄祝，薄淖聊烦蜡屐双。试走湖边望嵩少，殆如叠嶂在烟江。
日晏幽人未下床，春风暗度百花香。掩关颇得禅家味，却扫从教世路荒。绝口谁能论梦幻，逢人聊祇话耕桑。翟公门外常罗雀，要放空阶草木长。
几年零落卧江湖，乐事何人与我俱。上巳偶寻流水禊，泛觞聊为小儿娱。残杯冷炙惭佳节，草服黄冠慕野夫。永谢轻肥追世好，窥园已愧下帷儒。
坐阅星周几变迁，恒河见性但依然。求田问舍追三径，面壁灰心过九年。早退得闲真玩岁，跏趺数息是安眠。从今甲子当须记，异日应无史赵贤。
卒岁优哉乐事全，家庭瑞气郁葱然。椒花颂酒祈新福，腊雪飞空作有年。塞马未归人勿叹，黄粱已熟客犹眠。颍滨遗老非虚语，万古巢由不独贤。
重耳飘流十九年，我公涉世屡艰难。笑看礼至争铭鼎，便学陶宏欲挂冠。枕上轩裳何足梦，壶中天地本来宽。幅巾从此追巢许，永愧苍生起谢安。
山泽癯仙事渺茫，武陵之说亦荒唐。老聃及见东周晚，季子几同鲁史长。直以至仁符静寿，固非吉卜予康强。汉庭已致商颜叟，宁似初平老牧羊。
平生种德在斯民，物理循环付大钧。今日里闾惊万石，异时廊庙活千人。退藏欲遂箕山志，谈笑归来颍水滨。漫效儿童祝难老，楚南灵木不知春。
图形未肯上凌烟，欲了人间一大缘。心法已传黄蘗要，形神自契赤松仙。尔来卜筑安悬罄，空使苍生望济川。不用丹砂留齿髪，见恒河性本依然。
已矣君休问十年，相逢定怪两华颠。长卿犹作文园令，苏晋长斋绣佛前。隐几不堪居士病，在家空学小乘禅。隙驹安用徒劳苦，为我西来数击鲜。
王谢风浪不愧前，碧梧翠竹总森然。好归禁琐持簪櫜，却卧关河阅岁年。目送秋鸿凌绝漠，坐传烽火到甘泉。笑君坐啸空斋冷，庭下蒲鞭无可鞭。
谬玷英髦齿故乡，西溪云日晓苍凉。樽倾北海佳辰至，乐入熏风昼漏长。未放巾车陶令去，且容拓戟少陵狂。他时傥与安昌客，还许门生到后堂。
将军懒著鵔鸃冠，买得林丘小洞天。十亩琅玕寒照座，一谿罗带恰通船。行当雪夜寻安道，先欲松风借玉川。雨洗娟娟君会否，乞分半亩慰垂涎。
年来短髪不胜冠，终老茅茨敢怨天。小筑强追三径乐，远游未遂五湖船。竹林诗友欣同社，花坞春风共一川。待我西窗荫寒碧，妙香与子试龙涎。
耕粮已办登山计，积淖车轮四角生。勇健无人先接淅，滞留愧我说重盟。风回远壑云归岫，雨洗苍苔屐有声。刻石题名须绝𪩘，蓬莱顶上记曾行。
青山真似有情人，百里相迎列万屯。积翠已堪供爽气，群趋如欲避雄尊。少宽眼界尘埃外，却视醯鸡井陌喧。方信胸中有余地，青丘云梦不劳吞。
广文流落坐才名，世为长沙惜贾生。明主爱才非忍弃，大钧播物岂能争。空嗟抱艺频三黜，不待惊人试一鸣。赖有遗编照千古，贤于万户写铭旌。
豪气峥嵘老不除，求田未分赋归欤。功名日暮空弹铗，须髪霜雕为著书。想像柴门延履舄，凄凉滍水但丘墟。从今忍过西州路，暮树悲风拥素车。
早岁声名耸搢绅，晚途端合付经纶。绣衣曾是先朝旧，郎省空惊白发新。不羡得车夸贵仕，但令遗爱在斯民。德星临处阴功满，高大门闾畀后人。
泗滨初获拜荆州，颍水欣从杖屦游。华髪归来慰平昔，邦人共喜见风流。里门尚想诸郎下，薤露俄惊素旐秋。清德传家无所遗，鹿门真为子孙谋。
果为才名困广文，天涯从仕老仍贫。一廛未有归耘处，五斗聊为束带人。众弃已甘栖广莫，先容那复慕轮囷。幅巾他日衡茅去，纨袴儒冠总误身。
凿开北渚涨痕收，倚杖波吞立鹭洲。稍觉蒹葭相与永，直疑汴泗看交流。寿公且吸杯中月，清夜频移鉴里舟。虽走蓬莱通帝籍，邦人且欲寇公留。
危构飞空旧奂轮，澄光爽气压城𬮱。下临曲水山阴禊，不障西风庾亮尘。谩拟江南入图画，只凭诗匠扫芜堙。少陵有句真堪咏，翠竹江村月色新。
自分鉏耰毕此生，不须穷达问君平。黄粱正与梦俱熟，环堵典无爨欲清。晚客强陪金谷侣，小诗聊学候虫鸣。空怀老骥心千里，憔悴穷途敢请缨。
厌看尘土暗春晴，喜见池塘翠浪生。曲水会当追逸少，斜川终拟学渊明。歌呼且尽杯中物，寂寞何忧身后名。况有岑参好奇怪，为君试草渼陂行。
万古溪流去不回，舂撞涧谷石门开。寻源不必武陵客，过眼惊看滟滪堆。寒碧照人无底宝，铿轰殷地半空雷。结茅安得从僧住，自把锄耰辟草莱。
信道东君有化工，翦裁花雨落春风。忽惊区脱无余地，变作瑶池第一宫。南亩麦秋先作瑞，西山玉粒未教融。旅人共助田夫喜，一饱遥知饼饵丰。
斗酒豚蹄语未终，飞花弄态作冲融。寒威尚带嘉平腊，和气争先养物风。爽入西山千仞色，润添南亩一犂工。先生休道催科拙，趁着河东岁屡丰。
胜游喜今六人闲，说有谈空许肆言。欲学颦眉追世好，自知捩手触羹翻。雄夸颇快平生愿，笑语欣陪十日温。却返邯郸寻故步，儿童童态觉卑喧。
西风卷雨出群山，晓色朦胧未散烟。雉堞横空云半隐，旌旗改色日争鲜。承平不在山河险，卧护何须铁石坚。卖剑决牛从此始，陪公千骑看秋田。
电扫天骄到海边，长城千里静无烟。虚弦固自落惊羽，大手何劳试小鲜。收拾风浪开幕府，从容谈笑卧中坚。愿观横槊诗千首，锋镝消磨变力田。
道眼年来等色空，块苏不羡化人宫。敢嫌仲蔚蓬蒿陋，久悟邯郸梦幻中。瓮牖绳枢知达观，兔葵燕麦任春风。箕山咫尺行当隐，巢许高踪蹑二公。
欲载扬雄老一区，清名不耀力难摹。但知穮蔉勤吾事，要以凶丰畀后图。有子人人壮门户，新诗句句琢珉瑜。夜光明月毋轻付，误认空空叩鄙夫。
路入铜鞮草木幽，不堪陇水断肠流。稍逢烟火人家住，似有桑麻场圃秋。生理艰难何所乐，石田辛苦若为收。天公长与丰年好，安得仁人每问牛。
客愁何处不相寻，节物年年又见侵。不为黄花思故国，羞堪白发负初心。临风有句空悲咤，独酌无人诉浅深。却羡杨卿横槊后，从嘲落帽吐衣襟。
倦客难堪走世尘，空嗟林下见何人。坐令岁月徂清夜，梦想田园趁食新。老境已侵无几髪，垂堂共爱不赀身。一官聊为家山往，要看明年濯锦春。
家风凛凛嗣前尘，元祐庵中老道人。形似子綦独枯槁，诗如开府日清新。功名轩冕真余事，富贵籧篨误此身。不有胸中陂万顷，肯教白发负青春。
浊流尽处见淮山，水作清罗拥髻鬟。顿觉山川无与并，固知人物亦相关。妙年肯作小坡客，瓢饮来同陋巷颜。不为莼鲈起乡思，重亲方在白云间。
脱我芒鞋与杖藜，强随车盖着荷衣。青山绿水苦相唤，细雨斜风不忍归。幸有琉璃倾琥珀，何妨粉黛湿珠玑。潇湘起我江湖兴，只恐扁舟明日非。
强辞南亩服儒冠，敢意青云便可干。似是马曹宜懒病，却惭鸡肋眷微官。眼前簿领成何用，梦里云山得暂欢。为问崎岖缘底事，鬓毛萧飒带围宽。
知君幼好切云冠，肯为浮名俛首干。应笑严徐吐唇吻，欲呼屈宋作衙官。地偏心远人知少，酒熟诗成我自欢。诗诵髯刘枯槁句，秕糠万事百忧宽。
暂抛彭泽故园归，趁见春山笋蕨齐。不谓简书诚可畏，便寻渔钓欲重携。故人念我勤车马，走笔题诗寄象犀。欲遣长须无以报，太牢滋味愧羹藜。
自信儒冠不误身，从教尘土满衣巾。安能学稼与学圃，已得异书逢异人。只影自随空四海，岁寒相伴有孤筠。扬雄何日一区老，问字应当载酒频。
画师安得老龙眠，写此西湖李郭船。谈麈生风看落屑，诗坛余勇战空弮。拍堤春涨云空阔，夹岸桃蹊锦接连。到处聚观千万目，要公膏雨作丰年。
云间笑语杂鹓行，山意波光两浩茫。老大读书真伯业，歌呼狎客类平阳。丹青遗构风流在，尊酒题诗草木芳。湛辈不须悲岁月，羊公名与岘山长。
珍重谁移洛下根，玉盘径尺露花新。不劳铅粉强为色，自是肌肤淑且真。美恶本非春有意，栽培直恐伎凝神。空斋独嗅无人赏，鼻送幽香息息匀。
草木无情解悦人，徒因见少得名新。翦裁罗绮空争似，研合丹青太逼真。尤物端能耗地力，痴儿竟欲费精神。愿回春色归南亩，变作秋成玉粒匀。
青春过隙不多时，佳会应须日日期。羡子多情勤秉烛，寻芳问柳每题诗。洛花名字争新见，尤物东君翦刻迟。安得韩湘写奇句，世间铅粉谩劳施。
春事依稀见一班，山花灼灼强施丹。能容丞掾歌呼处，信是平阳度量宽。溪上有人归独晚，夜阑秉烛若为欢。但筽草檄催诗债，何必重寻落蘂看。
樽余旧压蒲萄绿，盘有南珍荔子丹。草草春光虽未称，人人酒令暂须宽。兴来勿废无何饮，老去难寻特地欢。慰我穷愁真待子，凭诗寄与故人看。
萧萧素髪插人头，世上功名得汝求。神马尻舆安所税，寸田尺宅早归休。结茅但使才容膝，解剑还须便买牛。更慕少游乘下泽，不妨闾里自沈浮。
采椽竹屋亦天真，但喜相望北阮邻。等是南柯游此世，聊将传舍诳吾身。高门恐负于公志，近市空惭晏子仁。定枕不闻尨也吠，荜门圭窦固应贫。
君王物物与恩均，令尹还须畏吏民。投劾赋归无二顷，上书遮阙有千人。朝阳升处幽阴破，暖律回时草木春。看取子文无喜愠，从来冰鉴恃尧仁。
物外闲人日月长，意行无复有重冈。林深步步衣裳湿，麦熟村村饼饵香。遥想云间下双舄，空怀仙子望三乡。欲寻好句供诗眼，旋逐东风堕眇茫。
胜事随年阿堵中，老夫久绝马牛风。消磨药石一春过，寂寞樽罍万事空。亭下麦秋惊翠浪，山前雨脚卷晴虹。渡头试验丰穰意，半是村醪入颊红。
海竹纤杉乱苇萑，君家千树独淇园。清阴夏簟常留客，疏影秋光共入轩。屐阮孰窥尘外趣，锻嵇聊与世人论。可怜此路今无几，桃李成蹊不待言。
蓬莱异石出珠宫，远涧幽龛定几重。玉井分明太华顶，洞天疑是括苍峰。穿云细路屏间见，落谷幽泉砚可供。谁遣飞来在几案，伴君文史老三冬。
北望青山几百重，秋来翠色欲摩空。犬戎绝漠今无几，鸟道营粮力已穷。岩谷有田空琐细，旌旗何日卷殷红。此行岂得功名事，聊欲探奇访葛洪。
自欲担簦拾紫朱，谁能碌碌守吾庐。割鲜固已夸多获，贾勇今将试有余。环堵未成三径业，束装惟载五车书。要令洙泗行江汉，归伴诸儒校石渠。
从来非佛亦非仙，直以虚心谢世缘。饥火尽时无内热，睡蛇死后得安眠。饥肠自饱无非药，定性难摇始是禅。麦饭葱羹俱不设，馆君清坐不论年。
青衫白马佳公子，山东豪俊知名氏。平生青云期自至，仓庾一官聊复尔。丞公家风继伯起，笑渠飏糠两眼眯。乘田委吏古不耻，端恐前言戯之耳。
长门沉沉人悄悄，满庭红叶惊秋早。窗底银釭祗自明，却闻别院按歌声。飞花满地君恩去，覆水返瓶君或悟。人生离合自有时，多应不在相如赋。
乐天西湖夸竹阁，寂寞百年风陨箨。师今燕坐最胜处，翛然日诵山中乐。富贵易致闲难得，造物畀渠良不薄。老康游戯作偈言，使我怊怅心茫然。
画栋朱栏压水涯，稍看剑石欲平沙。虹梁突兀几千尺，云屋崚嶒一万家。衮衮公侯应日起，纷纷桃李竞春华。双凫自合朝天去，饶与银河八月槎。
蹉过名园百五期，眼前谷雨未为迟。好麾席上铁如意，拼醉花前金屈卮。尘土毋辞久行役，簿书何计得追随。河南耆旧俱冥寞，试问如今更有谁。
列国提封倚乐亭，九河分处见孤城。池台钓罢人何在，邱垅春来草自生。遗像丹青皆旧物，斯民箫鼓漫新声。谁能特表平生事，祝史从官得币牲。
建溪初采雪芽香，病客分来敢独尝。一碗聊为金粟供，五篇不学玉川狂。风雷有信犹嫌晚，草木无情也着忙。谁似山中老松柏，不知人世有炎凉。
九华直上参云汉，秀气由来出缙绅。闻道贤良归盛族，故应文彩继前尘。春风醴酒年年好，月色灯花处处新。他日传柑向双阙，还思曾醉慎江滨。
贫病年来谢还往，交亲书问可相闻。如何旧好怀天末，犹及新诗寄海𣸣。吾子叔孙尽咸籍，主人兄弟亦机云。群居犹有游从乐，官况凄凉独广文。
东嘉匕箸琢红玉，北苑枿芽模紫金。野人何知敢持饷，诗老发兴为高吟。松江莼鲈有家世，吴宫风月无古今。饭稻煮茗穷胜览，纷纷市朝尘土深。
留连五斗未投闲，独坐穷愁有万般。多谢题诗相慰藉，应怜涉世最艰难。载闻诗老推工部，何止神童说长官。我亦半生收好句，夜光偏照箧中寒。
弱冠曾攀桂一枝，半生为国理棼丝。高吟直到古人处，勇退宜为世俗师。杖屦访僧长过晚，茶瓜留客固应迟。黄山游旧今能几，诗社犹忻小子随。
固知岛可是诗奴，何况区区杜与吴。举世徒能循覆辙，先生今为翦蘩芜。渊明松菊还堪赋，白傅园池亦有图。莫把五湖都占了，也须留与故人俱。
十载江湖早得名，未饶淮海独孙登。挥毫落纸才无敌，倾盖论交喜不胜。休问喧哗多燕雀，须知变化有鲲鹏。青云步步前头去，却莫低飞似我能。
红紫纷纷尽鬭妍，游蜂舞蝶亦翩翩。一年纯是愁闲事，三月过来几醉眠。生怕杨花飞似雪，忽惊荷叶大如钱。诗人只解寻佳句，分付春愁与少年。
风雨朝来不甚颠，残花赢得更留连。帘栊寂寂莺方乳，桑柘阴阴蚕欲眠。老杜只将诗作伴，孝先偏与睡相便。江湖潋灔皆春水，好在横塘旧钓船。
改卜西山痛更深，新莹松柏未成林。三牲不待平时养，再命何胜永慕心。泉壤多应增喜气，陇云还为结愁阴。褒称重辱新诗句，拜德浑如旱岁霖。
闻道莺花满上林，寻芳谁更畏霖霪。鸣鸠乳燕春欲晚，去马来牛泥自深。出火星坛方肇祀，联镳乐府按新音。溶溶九陌皆流水，撩动平生江海心。
并辔不嫌车马尘，肯教节物恼行人。残年气候消磨尽，来日风光陡觉新。我已襄阳访耆旧，君方郢国和阳春。虽然不作多时别，怀古知谁意气亲。
学省当年假佩绅，谁知家世有功臣。朝班长忆倾鹓鹭，海角俱欣识鳯麟。坐抚斯民虽有道，细看此境本无尘。自怜老马犹迷路，邂逅何妨一问津。
了无声价继三豪，敢叹崎岖世路劳。纶阁文书惭润色，琳宫香火想焄蒿。鲲鹏变化谁能料，燕雀飞翻自不高。松竹虽无三径在，长歌归去也如陶。
得贤一语可书绅，妙选由来属世臣。千里方能辨驽骥，四灵安可后龟麟。共看再造恢王业，肯使中原杂战尘。闻有皇都近消息，眉间喜气已津津。
异礼多应得隽豪，病夫深愧馆人劳。初欣秩秩陪宾席，却忆呦呦赋野蒿。春草池塘还得句，霜天雕鹗定飞高。也知野客多闲散，丹灶松风独访陶。
斗禄驱驰惊岁晚，世涂龃龉奈时何。也知犬马犹能养，自恨田园苦不多。儿女近来浑长浪，弟兄何事尚奔波。横塘卜筑今应好，试为频频理钓蓑。
山城动是三年别，古寺今陪半日闲。簿领嗟余多眊矂，道涂怜子亦间关。并游天上皆英俊，几个江边肯往还。莫惜一尊相伴醉，已将毛发等丘山。
也知寸木可高岑，肯负平生学古心。王事曾无丝粟补，鬓毛已觉雪霜侵。寓留古寺聊登览，喜有高僧与对吟。更忆仙山最深处，岩前小雨弄晴阴。
饱听长芦江水声，归看苕霅更分明。故人应叹遽如许，慈母翻愁太瘦生。邂逅舣舟同一笑，登临怀古亦多情。髯张好句新拈得，恰好而今送子行。
记得曾为鳯林客，高僧住处最深幽。几千里外重携手，三十年间一转头。霜叶乍惊风槭槭，云堂相对夜悠悠。去留聚散元无著，自笑多情更刻舟。
好在仙岩康上人，从来心事许谁亲。品题泉石诗无敌，吞吐烟霞笔有神。闻道弟兄皆妙质，要当谈笑继前尘。个中况有东溪老，行处何妨更问津。
龙穴梅潭抱岭斜，忆曾同试雨前茶。稍须林壑开云叶，便倩儿童汲井花。一别仙山空梦寐，五年边塞走尘沙。会须觅片闲田地，邻舍如侬有几家。
永嘉竹阁谈空相，自是僧中第一流。尽放衲僧来聴讲，也容禅子不相谋。二林三峡曾经耳，万壑千岩试举头。提取浄瓶涓滴许，有时散作五湖秋。
学道无成亦可怜，纷纷膏火自熬煎。似闻沽酒邀元亮，故敢移书问大颠。州县徒劳输此日，云山高卧或他年。须知二老风流在，赏遍西枝月更圆。
东溪自是老林师，千偈澜翻独此时。尽判百家无好句，故教二子亦能诗。逢迎蜡屐应班草，奔走芒鞋愧采芝。多谢相招故人意，更惭妙韵继前思。
绕屋青山罗髻鬟，小楼幽胜可跻攀。不论空翠烟霏处，尽在轩窗几研间。眼净更无黄土眯，身轻仍伴白云闲。他年定作还乡计，傥与亲朋一扣关。
诗书历历教乡邻，甘旨熙熙八十春。尽道先生真孝子，故知贤行属夫人。𰬸帷一诀三年后，柏垅孤坟数尺新。翦彩种萱今已矣，多应处处有遗尘。
婉娩名家早结褵，伯鸾初怪嫁时衣。半生已觉人间梦，九死犹知俗习非。日永春风漾苹藻，夜寒霜月落庭闱。稽山会葬人归后，千古苍官守翠微。
当年龙阁帅闽中，辟馆兴贤特地雄。还见芝兰修世职，固知斧藻有家风。堂堂剑佩瞻遗像，衮衮簪绅出泮宫。劝学一门真盛事，西州何独美文翁。
江入章安波浪寒，仙山缥缈在江干。二千石是谁为守，三十年前好长官。闻道渔樵安里社，从教风月落杯盘。新诗别后知多少，更借邻翁洗眼看。
薫然和气破春寒，见说専城冠越干。讼牒不劳挥翰手，欢谣好付采诗官。独惭圣世人三黜，谁怕仙山路九盘。但得白头长健在，莫辞青眼重相看。
古来江汉最风流，何况分符得显州。落日淮源香泛泛，含春沁水绿悠悠。两岐定有丰年瑞，五袴行闻载路讴。大观督邮谁见忆，萧萧华髪对沧洲。
忆昨银袍试广庭，桂科同日拜恩荣。几千里外相逢处，三十年间一梦惊。隼旆光华仍远别，豸冠流落独含情。清淮东下饶双鲤，江海何妨数寄声。
海陵人说毘陵好，太守当年迥不群。新命而今分竹去，欢谣何似隔江闻。簿书幕下人谁任，尊俎楼头客自醺。千骑固应知体国，古来畎亩不忘君。
风月关心自不闲，诗家本领更多般。千篇要继杜陵后，万里宁辞蜀道难。今日赤帷新刺史，几年锦帐旧郎官。莫嫌白首功名晚，松柏从来耐岁寒。
未暇远寻庐阜游，只消护国也深幽。种莲惠远谁还往，得酒渊明自献酬。恶句多惭居唱首，高吟长许作遨头。请看十八人同社，尽是人间第一流。
小诗聊记鳯山游，髣髴东林水石幽。已愧高僧与摹刻，更烦诸老数赓酬。簿书底事长遮眼，林壑何人肯转头。会待从公白莲社，杖藜来往亦风流。
马蹄长厌软红尘，欲去虚名意亦欣。壮士宁为东阁客，故人休诵北山文。到家留语应如鹤，出岫无心恐似云。我亦有田江海曲，年来舍已为谁耘。
同场名辈敢争锋，想见当年赋咏工。苒苒星霜今欲老，拳拳畎亩独怀忠。羊肠已失千重险，鹏翼方看万里风。应笑长安徒索米，不知鼯鼠技将穷。
彩衣初寄水边村，学子纷纷已满门。闻道诗书多旨趣，固知师友有渊源。声名在子那能掩，志业如余岂足论。应笑倦飞归已晚，结庐开径近云根。
犬羊无故事喧争，惆怅中原失太平。天上风霜方鼓动，人间草木已欣荣。共怀前日千龄遇，谁使蒙尘万里行。泪眼时时望沧海，百川渺渺向东倾。
花县曾联令宰裾，神都今喜没阶趋。青云羽翼看一鹗，秋水精神识二鶵。历览何如少陵集，新诗便是梓州图。狂吟大胆谁知我，敢向龙门捋虎须。
土牛唤起打春人，休向东郊更探春。未说风光十分好，且看节物一番新。田园自省非无意，簿领谁知尚为贫。关塞尘沙长满眼，横塘冰破碧鳞鳞。
离家不道多时别，在路俄惊两月阑。漫有传筒将委曲，祇容书历报平安。文园虽得相从乐，明月长思一处看。早晚征鞍过天姥，寄声草草具杯盘。
一笑楼头属晚晴，我曹此乐最难名。玉樽浮蚁一様白，青眼与山相对横。个里风流终古在，世间荣利过云轻。未应暮色催归思，天外娟娟新月生。
十年归梦在江湖，今日南飞塞雁孤。已觉登临多感慨，固应吟咏转荒芜。近闻仙岭寻先友，亦有诗筒及老夫。还许追随白莲社，横塘今已结茅庐。
江南腊雪不到地，六出枝头也逼真。万里塞垣从簿领，五年驿使绝音尘。谁知斗帐回残梦，却有𬬻烟作早春。草木无情聊假合，谢他知有个中人。
闻道飞来太怪生，薄游聊与问山名。陀罗布影于中好，笃耨飘香分外清。猿在僧呼虽旧事，鹤鸣子和亦真情。晚来归路还潇洒，袅袅青烟十里城。
云房相与话浮生，此乐须知未易名。释子命题良有自，老人琢句得能清。倚天楼殿三吴胜，落日湖山万古情。诗社若容追故事，未饶五字有长城。
香火祠庭即隐沦，谁知未许作闲人。一抛夜雨横塘宿，三见东风石液春。当宁照临齐日月，余生报效绝涓尘。尚寛九死怜多病，乞与江湖自在身。
游车𫐆𫐆不停轮，红日迟迟展得春。莫问年光催老速，且看风月逐时新。田园未信无来客，云水从今愿卜邻。预想渔村往还处，野航何止两三人。
闲看暖律几时回，已觉阴云四面开。万物定知春色近，三台今引岁星来。竞拈彩笔题诗句，端为苍生祝寿杯。师保从来周召事，直须两两位公槐。
年年燕喜倍光荣，兰玉称觞满相庭。信宿尚余元夜月，上台却是老人星。包荒度量侔河岳，盖世功名在典刑。一语堪为我公寿，圣贤相与合千龄。
清净端为物外仙，经纶犹有世间缘。坐令四海浑无事，付与群生大有年。南极老人今日见，西楼明月夜来圆。吾君万寿公同德，绿髪朱颜照冕蝉。
槐庭三入妙经纶，百度分明又一新。上欲无为成至治，天教难老为斯民。川涂荡荡初消冻，草木欣欣各自春。谁信尘埃尚羁旅，四年企首望洪钧。
上帝分明悯下民，挺生贤杰在斯辰。莲华叶上青髯老，萱草堂前艶蘂春。尽阅搢绅归藻鉴，频教动植入陶钧。古来多少调羮手，独见缁衣有世臣。
海角纷纭祇簿书，朅来不觉一年余。自嗟扰扰无休息，犹及匆匆问起居。前日先生官独冷，而今主簿意何如。应怜小女犹痴在，只喜腰间已佩鱼。
庆系来从沁水园，勋门妇德众称难。旧闻孟母无欺语，新得嫦娥不老丹。行见彩衣添衮绣，更饶文砌拥芝兰。却须剩种黄金菊，留待年年献寿看。
横塘今作小塘居，斋几萧然一卷书。心事蹉跎嗟老矣，天涯流落念归欤。尚烦亲好频携酒，多谢园人日饷蔬。此境从来无远近，祇应在处是吾庐。
问著蜡屐到何处，直在宝冠山上头。碧涧坐来元洒落，彩毫画得便风流。公方得志人间世，我亦长思物外游。一幅须寻好东绢，闲人亭畔倩韦侯。
好个石城无分到，问君此去意如何。一江春水竹叶酒，万点青山佛髻螺。闻道楚宫俱泯灭，祇应郢邑亦疑讹。直须索取图经看，莫只听他白雪歌。
才名自昔等三张，阅骏无人似九方。金谷园中辞绮席，水晶宫里奏清商。割鸡正好师言偃，歌鳯多应笑楚狂。未信江湖留得住，凌云头角老昂藏。
几年浪作红尘客，明月扁舟不自随。忽得浮梁好诗句，却思望柱旧家时。烟蓑雨笠多应在，利迳名场两不知。会有功成身退日，不烦猿鹤怨归迟。
放逐归来梅子真，江边无限送行人。千钟桑落开新酿，十里梅花正早春。邂逅喜君方筮仕，经过嗟我倍思亲。惊回十二年前梦，陈迹依然泪满巾。
江边送我赴瀛洲，风物萧萧又见秋。百岁能禁几回别，此生已是十年愁。塞鸿自觉东南远，汴水谁教日夜流。泪湿西风知有寄，尘沙漠漠漫回头。
问君谒告还乡曲，来往涂程得几时。莫怪杯盘能草草，只缘行李弗迟迟。路从雁荡灵山好，秋入鸰原草树衰。京国艰难同旅食，而今莫遣老人知。
泮宫人物最清修，杖履时寻水石幽。已聴老僧谈出处，更邀逐客共赓酬。浮云过眼空千古，巨浸观身袛一沤。风彼舞雩宜有得，圣门更欲与公游。
霜天宫阙九门开，共献君王万寿杯。善祝歘来倾宝刹，赐筵还许燕中台。乐连百戯鸳鸯集，花覆千官锦绣堆。说与伶伦逢此日，年年长赋醉蓬莱。
天公真个解撩人，不独虚名老搢绅。闻道高眠闲白日，也教幽梦落红尘。此生出处元无意，平日文章漫有神。百岁都来如一觉，却须嘲取自由身。
杖策徐行山水间，天然新句得非难。鸣鸠报雨天欲晓，紫燕哺雏春尚寒。物外胜游方自适，枕边幽梦忽惊残。士村他日寻陈迹，却记曾为内府官。
溪水泠泠溪上轩，登临谁道四并难。当年髣髴梦仙坞，今日分明在广寒。还忆鸠鸣云色重，似闻鸡唱漏声残。刻舟已有新诗句，流落何妨作外官。
钩帘危坐思悠悠，疏雨知人特地收。明月清风孤馆夜，寒砧短笛异乡秋。我生志气谁相许，何日身心得自由。极目长天山隔断，吾家不见白云浮。
塞垣人物岂寻常，推择而今属庙堂。戚里从来有名将，家声当复振诸郎。古陂解冻干顷碧，官柳惊春一拂黄。下马也知无个事，蓼花诗兴自难忘。
我今自笑菌生庵，才读君诗舌本甘。未暇清修齐腊八，要陪游冶趁春三。极知世外交从好，却厌尘中富贵酣。谿老绝无名利念，不谋耕凿即渔蚕。
贡籍初登郡学生，海隅草木也欣荣。一乡三秀真希阔，大笔千言岂猥并。乐育从来推绛帐，作新何止换丹楹。会看腾跃如夫子，淡墨高高掲姓名。
菜子斑衣祇一身，未如今日剑溪滨。一门纯孝非无种，百岁高堂更有人。饶得云孙千指盛，知他间世几番新。太平佳话君休惜，洗我从来两耳尘。
当年抱疾题新句，老岁支离已可嗟。官学半生浑似梦，尘埃两眼渐生花。相从杖屦非无意，归去田园亦有涯。袛许刀圭振疲苶，与公白首醉流霞。
劳劳苒苒任年华，何用逢春苦叹嗟。但得千钟倾竹叶，不妨一笑为桃花。麒麟莫问行天路，鱼蟹从今饱海涯。祇恐爱闲成痼疾，却须妙手泛丹霞。
昏昏烟土客京华，节物惊心祇自嗟。一饱徒饕太仓粟，十年不见故园花。躬耕舒啸今方决，卜筑横塘尚未涯。夫子元无疗饥药，待从方士饭朝霞。
寿春太守紫髯翁，忆得当年笑语同。应为江山尽诗助，更无音信问途穷。簿书觑著钤斋静，棋局拈来蜡炬红。也待去为樽俎客，却怜身世尚漂蓬。
忆昨扬旌过水滨，一樽灯火夜相亲。边城喜有笑谈顷，乡路谁知梦寐频。山驿梅花初破腊，池塘草色稍回春。新年持节经行处，亦许孤灯续后尘。
曾陪诞节祝尧年，过眼星霜岁又迁。谁信江湖闲钓艇，却来霄汉聴钧天。锦筵乐事今何似，蓬鬓苍颜独惘然。还戴赐花残照里，九衢尘土醉揺鞭。
俗流指笑漫喧喧，好古初心自惘然。已分平生有书癖，况堪此日识碑颠。万金尽散英豪外，千卷仍存六一编。洗眼何时拂尘箧，待将点画较精研。
高才犹佐古诸侯，樽俎时时好献酬。万物也知皆有役，此身安得不言休。烹鲜未觉民难治，炊黍犹忻客少留。会看曲台须旧德，讨论文物尽从周。
匆匆候馆陪欢笑，别去而今又几年。冠盖由来在天上，音书还肯寄江边。也知官长多诗句，未省谁人与酒钱。近日频频看除目，诸公要路亦腾骞。
吴郎人物最雍容，不坠家声浙水东。辇寺昔曾酬雪唱，道山今独倚秋风。簿书又报三年满，樽俎何当一笑同。卷尽暮云天更阔，放教醉眼送飞鸿。
东行长忆过新楼，衣彩题诗赠李舟。千里尚歌公惠政，十年谁念我重游。雨余三洞云俱散，水落双溪月自留。莫恋城南好泉石，斯民属意富民侯。
忆向栖霞宫里宿，论文独喜子相过。酒酣尚觉初心在，岁晚其如别思何。官比广文还较冷，诗疑司业不争多。友生许予尝如此，更问旁人果似么。
二年南邑好相看，谁道忘形最较难。别去光阴惊倏忽，春来书讯喜平安。如何柳市多时住，不向横塘一笑欢。节物悭人诗兴懒，多应闲处凭栏干。
先友相从古所惇，杖藜当日喜盘桓。云泉何啻千年别，尘土长怀一笑懽。但扫劳心身后事，何须天地掌中观。果容怜念如前约，卜筑从今始苟完。
闻说安仁过东县，却撩梅福欲归心。画船长是半日到，秋水而今几尺深。人散渡头飞鹭下，月明波底老龙吟。一杯相属知何日，驿路蝉声急暮林。
万叠遥山锁暮烟，一江秋水渺连天。凭栏正是滕王处，下榻谁知孺子贤。闻道白鱼方切玉，更饶黄雀正披绵。一樽吟啸无余事，说着尘埃却可怜。
莫厌喧哗近市廛，且欣空阔对江天。挥毫曾不靳珠玉，列斝何须问圣贤。南浦西山云漠漠，夕阳芳草思绵绵。飞笺远寄京尘里，多谢星轺尚见怜。
扑扑金猊嘘白烟，峩峩画阁插青天。杯盘洒落有余韵，翰墨风流追昔贤。远岫长堆翠羽被，晚霞碎拍胭脂绵。铜章更有诗家子，横写绪余犹可怜。
李侯自是金闺客，奔走人间三十年。未信簿书能老我，何妨诗酒自陶然。江山满眼应相助，风月关心最可怜。解道清陂新过雨，也教别乘愧前篇。
画绣初乘八月槎，肯来一笑子真家。狂吟取次还成轴，戯酌无多已过花。陈迹悠悠惊梦寐，劳生扰扰叹长沙。遥知高会还思我，共唱江天一抺霞。
城南城北长嫌远，卜得甘泉坊里居。笑语不愁归去晚，往还可似向来疏。二毛自觉身将老，一别谁怜岁又除。定是乌银正忙里，怪生没个寄来书。
问讯卢家大小僧，忆渠旅思为消凝。春禽言语得能好，秋水精神更乞增。今日垂髫且嬉戯，他年鼓翼看飞腾。悬知父党无能解，头白丝丝面有棱。
城郭长时厌还往，却来郊外饱经过。故人一别已多日，春色三分今几何。山鸟无端劝沽酒，林莺取次亦能歌。花边欲作当年醉，望断东风十里坡。
寒栖岩谷古浮邱，曾约同为汗漫游。十载光阴如梦觉，半生簿领尚桴浮。楼头红日半规晚，眼里青山万点愁。淮水悠悠从此去，试凭双鲤到扬州。
江湖萍梗漫流连，邂逅天涯独慨然。老去鲍昭非俊逸，古来梅福是神仙。一樽笑语浑如梦，两地音尘动隔年。有底楼台堪寓目，平芜千里夕阳天。
问君何日过留都，想见初寒尚在涂。一去尘埃事奔走，归来门巷更荒芜。声名尽欲倾时辈，贫贱今方见丈夫。勉矣此生忠与孝，扁舟未好问江湖。
画船重过谷城𬮱，撞着人人问子真。闻道诗书元有意，莫嫌州县尚劳神。一樽何日能如约，五斗而今亦为贫。关塞尘沙骑瘦马，故园花柳一番新。
鸳鸯也是池中物，何似芙蕖出水新。独蕋应惭今夜月，群花空占别时春。恭惟陶冶归元圣，闻道丹青忆老臣。更向东郊看合颖，我曹今作太平人。
前日匆匆问起居，此心耿耿复何如。身从驿骑三千里，人在天涯八十余。自是浮云有南北，谁知明月满空虚。半生俯仰今尘土，安得从容扣草庐。
何事诗翁遽失明，朋游相对泪纵横。祇应药石犹能疗，肯与风光便隔生。老去篇章方得意，春归梅柳最关情。风流密令云孙在，雪唱何妨屡寄声。
迢迢古驿倚城隈，使者当年几往来。慨慷谁无致君意，急难方见济时才。自知敌气终须慑，更觉天书不浪开。堂上遗尘何处去，太平父老独徘徊。
缥缈三山海上州，登临便觉压鳌头。风云出没千寻塔，烟雨溟蒙几叶舟。嶷嶷朱颜方照日，萧萧霜鬓独惊秋。人间荣悴何须较，且把吟笺敌酒筹。
南漪胜槩压西湖，珍重瀛洲肯寓居。红藕自欣归赋咏，杜鹃应叹早驱除。烟收露下鸣皋鹤，风定波平在藻鱼。个里凭栏知有得，绝胜闭户病相如。
掉却淮南好郡章，歘然驰驿对天光。有谁更草诗人诏，应数从前水部郎。霄汉岂惟收旧物，鬓毛每苦叹新霜。十年尚有南昌客，尘土昏昏只恁忙。
赵子相逢关塞间，一闻消息破愁颜。也知念旧心犹在，颇怪题诗寄尚悭。已分低头从簿领，却因归梦见江山。俱依风月应长好，谁似先生耐得闲。
十年万事尽参差，惟有骚人似有期。山水窟中为俗吏，簿书堆里得新诗。从来好古几成癖，此去论交亦可知。安得相从飞两桨，看他郡国犬生牦。
郡国棠阴日日浓，乘轺衣绣惜匆匆。秋天雕鹗风云外，春草池塘梦寐中。闻道蓬瀛才有素，肯教江海乐无穷。斯民未作北亭别，使节时时过浙东。
忆曾共饮扬雄宅，屈指而今又几年。还喜名藩陪燕俎，剩看醉墨洒吟笺。风烟羃羃留行旆，鸥鹭翩翩近画船。回首向来行乐处，断云疏雨湿江天。
古渡谁教名赤鉴，新堂自是面清陂。何人好事能题榜，今我居先为赋诗。风静波平人散后，云收天阔月明时。可怜此个无穷意，多少渔翁醉不知。
当年平翠看青嶂，枕上长教卷画帘。今日清陂堂里宿，寒波万顷浸银蟾。人间好景无如此，物外清游岂易兼。富贵功名非我事，尚容山水乐无厌。
关河念念问归舟，秣马翻为楚国游。野性从来迷出处，浊醪端欲慰沉浮。春风庭院花千片，暝色帘栊月一钩。看尽天边归雁过，悲笳三叠下城楼。
景城宛在水中央，短棹飘然下渺茫。早路常期泛沧海，异时谁复问潇湘。看他贾客千帆过，听尽渔翁一曲长。家在东南千万里，寒烟漠漠又斜阳。
城外黄河四面流，此中真个是瀛洲。鸡豚散处看渔市，芦苇丛中认马头。子美凄凉聊遣兴，贾生卑湿不无忧。相过喜得田郎子，时有新诗与唱酬。
秋半风高天四垂，去年曾此赏清辉。素娥可爱还依旧，游子谁知尚未归。望极星辰皆北拱，兴阑乌鹊自南飞。一声水调何人唱，莫惜淋浪酒湿衣。
流落翻为长乐翁，也知天意悯人穷。九仙岩洞寒林外，干寺楼台落照中。渐觉杯盘如里闬，从教言语变儿童。郡人更说明年好，绿叶垂垂荔子红。
世人集句漫纷纭，吾子超然有异闻。独把长矛探虎穴，不教仙翼浪鸡群。离离池上生春草，蔼蔼江南欲暮云。喜得安居从此始，绝胜厘析事虚文。
六年不见故园花，每到花时只自嗟。多谢故人分国艳，尚怜羁旅惜春华。芳菲仙圃烘初日，冷落书窗照暮霞。谁道无情便无恨，祇应也学我思家。
十岁人家小女儿，凛然高节见临危。委身甘死凶人手，转眼犹怀大母慈。天子早曾加宠赐，邑官今为立新祠。若教娥与名俱没，畏敌忘亲未可知。
绿髪蒙茸初著巾，翁翁唤作掌中珍。始知诗礼趋庭早，又见芝兰满院春。青紫近来如拾芥，文章此去不劳神。尘埃衮衮元无补，应笑年家老丈人。
试问何时得异材，斗杓插子近旬来。文星已作人间瑞，阳气方从地底回。何有摩挲话铜狄，要看清浅半蓬莱。斯民再岁蒙休泽，多少欢声入寿杯。
东风作恶也轻佻，断送残红四散飘。自是春愁浑未解，不堪诗句苦相撩。冥蒙薄雾迷归燕，料峭余寒入敝貂。斋阁但知弃一醉，尽教窗雨夜萧萧。
闻道除戎戒不虞，何须深考七家书。万全要在先谋帅，多算安能便胜予。岂止边陲卧鼙鼓，尝闻俎豆荐牢蔬。古来偃武修文者，会使人人有室庐。
绝学寥寥千载余，忽惊酬唱祖前书。善人今得见之矣，吾道将行命也欤。滴滴寒声消腊雪，融融生意看春蔬。不才圣世甘无用，归去先人有敝庐。
星郎持节厌驱驰，解组萧然两鬓丝。三纪声名诗独步，五州惠爱吏为师。裕陵松柏秋风早，茂苑江山落日迟。千载赤松应更喜，故人孙子也相随。
公家旧物是莼鲈，好个归休便入吴。唯有五湖供放旷，也无三径可荒芜。酒樽倾倒随风月，诗句流传入画图。烟水悠悠来不尽，高名千古与之俱。
退食寻常无个事，杖藜萧散有余欢。小桥落日莲峰碧，别圃薫风荔子丹。早路谋身多龃龉，余生随意得盘桓。横塘应笑归来晚，短艇依然倚钓滩。
昔我江淮几还往，闻君兄弟有声名。小轩便作陶彭泽，五字何如李少卿。自说此身看老去，却惭相见太忙生。何时粗有田园计，把手江边取次行。
人笑流离自抱关，天教强健老林泉。回头岭海几千里，屈指星霜五十年。无事一樽谁与醉，有时两手自争先。也知世上皆儿戯，出处如公岂偶然。
尘埃簿领判悠悠，瘦马寻春到海头。已是二毛侵老境，尚能一笑得英游。谁言前辈风流尽，我觉名家世业优。但得此心常了了，岂知州县是淹留。
前辈风流今扫地，怪君尚肯转头看。元来自作小儿子，犹及当初老长官。简册微言齐日月，弦歌余泽在芝兰。却惭江海生尤晚，不得同年拜杏坛。
在处看山多间断，经行尤喜得斯堂。画屏簇簇连千室，古璧苍苍绕四旁。忆昨服官叨内府，祗供严祀属新阳。天涯寓目徒增感，一觉钧天梦帝乡。
西岑僧舍知多少，竹阁巍然鹿苑中。蜡屐登临非俗客，石床宴坐属诗翁。黄金阶砌纷纷月，碧玉窗櫺细细风。千里江山应在眼，狂鞭何用作深丛。
一诺定须游竹阁，多时凝望出松台。祇应城市醺醺醉，肯为诗翁特特来。湖水秋来清见底，仙山雨后翠成堆。栏干供尽登临目，鸥鹭翩翩日几回。
往在横塘诗酒社，而今不忍重寻思。时人狂简无如我，县尹风流更有谁。塞上尘沙长冥寞，江南梅柳正葳蕤。人生闲健须行乐，莫学安仁鬓早衰。
长爱西湖无点尘，楼台倒影杂星辰。未能把钓为闲客，且喜鸣琴有主人。揺桨何妨长载月，新堤最好是游春。何须更说林间雉，看取熙熙百里民。
委羽人物已先去，陈迹风流犹至今。隐吏向来惭懒散，令君此去好追寻。春归山奥十里雪，霜后园林三寸金。况有左生诗句好，一尊端为伴高吟。
自笑当初作底官，只应山水得盘桓。江楼风月传觞后，边塞尘沙行路难。闾里樵渔无失业，岁时箫鼓有余欢。十年父老今何似，为我从头问讯看。
别来尝忆旧跻攀，好信迢迢慰病颜。多按地图传药石，不烦魂梦到仙山。尘沙犹在微茫处，云水都归指顾间。看取荡中多少雁，衹应飞倦始知还。
世间荣利等云浮，珍重先生早转头。要得良田供玉粒，何妨累纸洒银钩。千金身后方为贵，十袭公家得尽收。我亦尘埃倦游者，紫薸二顷尚悠悠。
使君遗爱在甘棠，故老于今尚未忘。椎钝自嗟生太晚，风流犹及见诸郎。鸣琴暂肯留山县，飞舄还同指帝乡。回首楼前江上月，夜来无故照离觞。
持节西陲已清切，还舆北道却盘桓。当官未觉家风远，抗疏要令边计寛。世俗多应笑公拙，我曹徒解叹才难。但将名节为亲寿，何止平反一笑欢。
也知志业在诗书，可是才高与世疏。戯彩北游非我计，督邮南去近吾庐。官田雨足秋多黍，城市潮来食有鱼。更诵九江长短句，人间乐事得如渠。
关塞相逢眼便青，从容犹得问平生。高谈大抵多忠义，先世元来好弟兄。但得朝廷收阀阅，不论文武尽功名。河堤奔走非吾事，去去神京信意行。
役役都来几献酬，生憎别语搅离愁。五更门吏开鱼钥，千里春风在马头。若见游从出京国，为传消息到真州。田园未有归来计，萍梗而今已倦游。
末学纷纷只是夸，孔颜门户本无遮。农工商贾皆同气，草木虫鱼是一家。我欲收心求克己，公知诚意在闲邪。汝南夫子规模大，归去相从海一涯。
曾录新诗数百章，简编从此有辉光。当年俱是江边客，今日早为天上郎。竹叶一樽鱼似玉，梅花三弄月如霜。边城乐事还随分，莫教终朝有底忙。
分明喜色满眉间，谁怕霜毛作老颜。况有杯盘留客醉，不教风雨为人悭。子真最爱横塘水，居士新迁巾子山。唯有诗坛小工部，吾君未可放教闲。
忆昔初辞九棘班，齐坛授銭气桓桓。边民惯见平安火，天子新除侍从官。此去一年聊许借，从来五袴不愁寒。进贤自是平生志，看取他年头上冠。
温温刘子其美璞，斯文有传与敦琢。始乎致知物斯格，沈涵充积卒自得。众人巧智独敦朴，众人迫隘独恢廓。众人利欲独淡泊，洞然无碍油然乐。
平时仰止在高山，要以亭名乐内颜。颠倒一生浑是梦，寻思百计不如闲。心斋肯与尘污染，陋巷宁容俗往还。坚守箪瓢心不改，恐流乞祭向墦间。
自嗟踽踽复凉凉，糊口安能仰四方。目送归鸿心自远，门堪罗雀日偏长。家徒四壁樽仍绿，侯户千头橘又黄。我醉欲眠卿且去，肯陪俗客语羲皇。
十载犹缁京洛尘，归欤那复厕朝绅。君今谈笑青油幕，我但巍峨乌角巾。江汉更从尼父濯，衣冠宁羡屈原新。欲赓孺子沧浪咏，会意须还舍瑟人。
鼎创新亭静更幽，四时景象镇长留。端如和气里谈笑，恍若春风中泳游。排闼山供蓝色重，凭栏水拥壁光浮。我来登赏无穷趣，好把篇诗与唱酬。
圣言天远海潭潭，独在潜心久泳涵。猥念百家非己好，妄将一贯与君谈。贤如赐也才知二，学若陈亢只得三。此道悮来因自足，却随鹏鸟话图南。
心源寂静映寒潭，每欲操存更养涵。顾我日思攀剧论，荷君时与得高谈。眼前旧识知多少，物外深交没二三。幸久相亲频握手，遽成分别又东南。
几树芬芳檀与沉，枝枝若占郄家林。风摇已认飘残菊，日照浑疑缀散金。仙窟移来成美景，东堂分去结清阴。我今不愿蟾宫折，待到蟾宫向上吟。
牛头山顶鏁烟霞，檐月松风即我家。筏渡有情新活计，袋空无物旧生涯。已将黄叶分双手，却攟白茅占一窊。会得懒慵归去路，索然忘鸟更忘花。
华构经营占地灵，浓岚环合数峰青。苟完公子方成室，趋训儿孙已过庭。岂止一时夸壮丽，定知百世享安宁。顾惟善颂非张老，祇贡汤盘往日铭。
向来闻汝拙将理，五日寝瘵未药喜。医良未遇肱三折，爱切徒劳夜十起。欣闻安泰风愈檄，莫叹清癯肉消髀。径须营度还诗债，要看笔端翻峡水。
舍南自灌五亩园，满种黄花待亲识。明朝酒熟当寿君，卷白不许余涓滴。湖海浮家作寓公，醉醒幸与骚人同。一座尽倾尘表物，不须举扇障西风。
但将诗酒乐重阳，呫嗫深嫌程不识。已呼明月倒芳樽，更浥沧波供砚滴。多闻素仰百六公，飘零邂逅笑语同。明当数助击鲜品，鼻头出火耳生风。
山村艰食宇昼合，斋钵相呼坐僧榻。今朝痩羊忽入馔，云是馂余彻𦝼腊。年大才疏合退休，尚玷恩华只自羞。赏延亹亹来踵武，命服童孙尚羁午。
仕宦由来须遇合，未遇杜门寜穴榻。尊无泛蚁浪经春，突有悬貆偶乘腊。郡印还官得小休，桑枢席门何足羞。幽居不羡裴掌武，绿野堂前桥号午。
山城真称著寒儒，绕屋青苍似故居。吏牍纠纷惭磔鼠，斋厨萧索待泔鱼。懒如园令将移病，穷似虞卿合著书。赖是丰年民气乐，梦回时见旐维旟。
一官铜墨付疏顽，岁好人和偶未瘝。东亩黄云穈芑卧，北扉青草𬙊徽闲。鹄亭夜觉冤氛静，蝇笔晨惊霈泽颁。倪耄欢谣归帝力，风人溢美但赪颜。
编户相安易得情，年来狴犴毎刑清。庭闲不复施梧象，俗朴聊同示草缨。牍背仅能平枉桡，需头那复觊褒荣。人言官事无由了，暂得居官事了名。
缿讼无多得暂闲，结亭聊就碧鲜间。胡床寄目中宵月，手板支颐四面山。楂带水禽流浅濑，帆随烟艇转前湾。登临似与尘寰隔，况复朋从接笋班。
悒悒无聊坐学宫，衔杯阻共玉西东。祝延精舍臣心重，择胜丛祠友好隆。休叹青衫淹小县，且从乌帽落商风。喜君句法无糕字，始信才华梦得同。
颓垣老屋寄荒村，八彩修眉俨若存。古砌荒凉无历草，奠觞牢落想衢樽。云山绕郭清如活，烟艇摇波渺欲翻。循牒归来同胜赏，免烦诸友为招魂。
三年卜筑慕幽人，九日无欢愧病身。始谓窥临陪胜友，那知岑寂度萧辰。醪敷卷白欣初熟，菊蘂舒黄正斩新。闻道小蛮新教舞，归时呼客莫辞频。
弱水无风到海山，慈容亲觐紫旃檀。亭亭宝刹凌云近，湛湛清池漱玉寒。橘熟独垂红万颗，竹迷曾莳碧千竿。热官步武何容到，散秩须知第一官。
庖厨落寞不堪闻，弹铗无鱼甑有尘。谁识箪瓢颜氏乐，可怜鲑菜庾郎贫。固穷始合称君子，临难聊须语细人。曳褷长歌商颂在，未应怼憾去来频。
饥肠愁坐耳无闻，放饭先疑甑拾尘。闻说食功非食志，政宜忧道不忧贫。佐饔但有思尝者，执爨初无欲凊人。好向计台勤自列，文移见却已频频。
隆冬急雪舞淄渑，那得鲜鲜细菊呈。何处幻师来衒巧，此花词客最钟情。盈尊更值醪敷热，下箸仍欣鲙缕頳。应笑蓬蒿张仲蔚，忍寒独坐到黎明。
米廪无喧似结庐，一檐寒竹伴幽虚。闲开桑落倾浮蚁，净展芸签拂蠹鱼。频枉诗筒从我读，已留斋壁待君书。二千石子人中爽，风月高情更起予。
莲社追攀毎愧心，诗盟此假偶重寻。孤高旧压元和体，清警新闻正始音。龟洛赋成应夺锦，鸡林价重定酬金。自怜潦倒无佳制，东望家山但越吟。
法更盐䇲利源开，濒海熬波亹亹来。贡篚烧羊谩南北，嘉笾形虎间榛梅。鍜圭捶璧严疆域，积雪飞霜阜货财。滋味佐饔周九土，柳星端合祀坛垓。
朱颜幕府美如英，庇邑优闲闭讼庭。语掾气刚工论事，讲郎材拙只横经。相从此地初披雾，却望遥天想聚星。速发试题乘不备，母令掩耳及惊霆。
东秦人士富豪英，乡老宾贤上帝庭。玉笋未知谁得地，金籯闻说賸通经。雄夸气各千云汉，妙制文多焕斗星。水镜诸公标鉴在，大声从此起非霆。
樽酒重阳泛菊英，此时应得到家庭。奔趋试席虽深贯，囚鏁文闱苦未经。梦入故园时栩栩，愁侵衰鬓欲星星。评文赖有金闺彦，敏手从来号震霆。
前山云物望英英，拘窘无从出户庭。盖众未知除患术，居闲聊喜卫生经。客涂淫滞将弥月，王事勤劳毎戴星。已恨归期误占鹊，阿香何苦更飞霆。
茂宰才名莫与京，久宜迁擢润朝廷。儒林传记夸三箧，圣域淹通贯十经。豪县暂颁天子诏，清资已应议郎星。危言峻节他年事，肯向威颜慑震霆。
棘绕重门昼亦扄，白袍摇笔坐中庭。摛词绵密多根道，论事轩昂各传经。学博素推通德里，名高先动进贤星。知谁吉梦如扬辇，一石龙驹落大霆。
文卷纵横未易名，欲捜佳笔送王庭。去留彼我心无著，工拙锱铢眼尽经。老信虚名真画饼，忙知急景甚飞星。自怜考阅专精甚，不觉猝然柱破霆。
披卷疲劳亦暂停，相携款睇聚闲庭。绘图细阅吴生品，茗碗分评陆子经。榜帖未应凭主第，文穷端已送奴星。球场絷锁惊逾月，可信流光甚疾霆。
门前舆马已纷纷，犹尔痴迷校艺文。山色未容飞盖赏，市声时得隔墙闻。裴头黄尾皆前定，王后卢前谩自分。颇忆安居卧斋榻，净看香雾起微焚。
旅怀牢落倦文玚，宪网拘挛出处妨。眼力半消嫌夜烛，腰围顿减怯秋霜。到家会是扬三喜，取第谁同郭八郎。趣驾莫孤糕酒会，东篱菊蘂已金黄。
观光六十富豪英，宾送春闱属巨卿。乐采旧知多藻茆，燕敖今喜食蒿苹。糊名选艺无私见，置醴优贤有颂声。成就旋归充贡职，鲁人歆艳始知荣。
万里溪源出小池，乔林修竹映清辉。迁莺榜内偏留落，饮鳯泉边习遁肥。游覧忽纡都骑贵，称夸更得彩毫挥。故山水石那优此，肯为低腰便赋归。
飞藿萧萧晚自零，来时灌木始欣荣。毎因劝学添文思，却为回文动旅情。好逐诸儒勤释菜，莫忧贫嫂便轑羮。似闻阚泽中宵梦，月里分明有姓名。
掉缭穿桥一线过，济南金色漫浮波。共疑园客春投茧，直恐针神夜过河。贯脱已遗交甫珮，缕飞如掷幼舆梭。晚风披拂俄中断，拆袜虽长苦不多。
鲁堂诗礼号多儒，文席非才误诏除。贤路久妨颜已厚，儒宫相借计诚疏。化鹍未敢图飞翼，搏虎谁能复下车。诣府自言无以称，空衔诸彦意勤渠。
安闲喜得伴林居，分教无功恨有余。闵贡政为投劾计，何蕃空上乞留书。论文毎愧瑕疵汝，廷誉何烦俎豆予。谁识白云千里念，终更计日望吾庐。
西风寥栗不须悲，云日轻明政自奇。远岸绿飘梧槭槭，疏林红露枣离离。味廽新醑愁眉破，凉入单纨病骨知。试问夜窗灯火读，何知蚊蚋扑缘时。
千里昆仑一月风，乘流初不恨途穷。南陔就养晨昏乐，东榻忘怀笑语同。牛酒故应推汴上，鲈莼那复念吴中。明朝系缆襄陵驿，试上高原望郁葱。
负郭檐楹古道场，山形连接楚人黄。千寻宝刹留幡影，万里沧波对练光。问膳香兰无复日，沾襟青血自成行。才收英器还遵路，三昧高僧笑我忙。
十载文华盖众英，州庠微禄代躬耕。半生甘为方穿碍，此假那因曲木惊。折角谈经于道胜，低簪下匕以身轻。两朝大典资编削，莫向西风厌宦情。
百家六艺日披吟，问学渊源已造深。旧直蓬山无俗梦，今官槐市有清阴。公余绿绮乘闲抚，客退黄庭毎自临。官冷定知尘满甑，谁人裹饭慰愁霖。
穷通谁复问东龟，材命由来略可推。去恶敢言除亩薤，律贪聊慕拔园葵。百年永悼悬弧日，一顾垂当解印时。诗句清新褒借甚，却嫌无当玉为卮。
高标落落敢评题，托物铨量庶似之。娯客精神真北苑，可人风味剧东篱。云腴鬭早惊先出，霜蘂禁寒属后期。便欲相称为二陆，居然桑苧与天随。
年来形迹苦西东，邂逅招提一笑同。世事休论痴黠半，物情都在圣贤中。地灵蒸郁疑无著，友胜喧嚣自不通。借与方床宽六尺，道人知有竹间风。
讲席朝来得暂停，蓝舆同入法王城。清壶照座三棱莹，小扇摇风六角轻。方罫共争棋上劫，顽盆更酌酒中兵。佳宾更赖王思远，霜气能令暑气清。
浮爽清波正日迟，出郊修禊属芳时。幸陪飞观朋簪盍，未睹华堂舞袖僛。命中已于三耦见，争雄仍向一枰知。爱君多艺能倾坐，岂但流觞记逸诗。
壁间亭榜记家林，独住云泉宿昔心。千里故园应好在，十年羁宦阻登临。钟仪长自操南语，荘舄何曾忘越吟。松菊未荒归有约，不知富贵定谁淫。
神武门高早挂冠，首嗟荣路久淹蟠。诗辞故故推灵运，禅语时时对道安。书字不夸云五朵，卧闲偏怯日三竿。遐龄清德全真乐，谁识荣期善自宽。
青云谁羡猛飞翰，解组归来分屈蟠。唯以道腴从已味，肯将心法逐人安。林迷晓嶂云千叠，舟漾春塘水半竿。退隐州闾名愈重，坐令鄙薄化敦宽。
圣渥便蕃奨义方，灵椿双寿庆华堂。品开京秩纡蓝绶，告锡脂田閟锦囊。家世百年逢盛事，庭闱一日拜恩光。列封更及诸郎贵，禄釡交迎福炽昌。
兴贤赐第集英春，劝学应从孟母邻。黄甲科名新赫奕，青云岐路肯因循。暴鳃昔恨登龙晚，饮羽今惊中鹄亲。云陛开陈三道要，寜容举首属他人。
交亲衮衮上青云，冷局辛勤自奋身。玉陛胪传瞻觐久，金闺通籍宠光新。功名此去未为晚，富贵傥来那有因。预喜郊封荣祢庙，弟兄同列拜恩纶。
冷不迁官似子云，但知谋道不谋身。文高书局恩华旧，秩改朝班庆自新。此去功名应自致，从来力命固相因。荣涂万里通无碍，峻陟行看奉帝纶。
引对天墀获望云，固知儒学不孤身。均输它局交论荐，元会登朝正履新。夕秀共夸披未振，夜光那复困无因。持荷入侍从兹始，龟紫应卑五两纶。
可惜虚行淮汴路，不忧无继是巴笺。任贫任病须欢伯，更拙更慵犹短篇。好拉嘉宾倾若下，剩钩华藻染由拳。离群他日乖觞咏，马腹何因更及鞭。
舟行诗酒两相牵，岂暇观书理废笺。金榼兴阑多半醉，锦囊才乱罕终篇。吟哦有味增闲适，酩酊忘形谢曲拳。年大此乡疑可老，宦涂羞鬻贾人鞭。
耻向权门事𫖇板，懒于驿路奏书笺。芳醪不厌三千盏，嘉颂时为十二篇。吟里情怀清似洗，醉中身世小如拳。伯伦子美真豪逸，风味平生愿执鞭。
索居湖海欲忘忧，瓜葛相呼事弈秋。方罫互赢多有进，圆盆更酌早为谋。格高谁是州中正，米贱休沽县督邮。及取春光尚堪赏，莫辞醉倒更扶头。
循牒腾装冒苦寒，伤离愁思定应宽。剸烦狱市才称健，奔命邮亭岁欲阑。赤米素盐厨寂寂，清泉白石路漫漫。到家尺一应催召，闻说知音正执桓。
摇毫倾刻便成章，弱冠名标桂籍香。仓氏官闲聊自喜，荆州望重岂能方。高谈不辨连三日，敏识空惊下五行。留落更烦勤慰谕，谁知宠辱渐能忘。
怀冰高韵暑天寒，况有波澜在笔端。可但风流称不坠，故应哺啜亦堪观。坐曹行赴陈蕃榻，待戍方弹贡禹冠。戒食毎烦临卜瓠，惭无斗酒鹿盈柈。
簿书填委我何堪，茶串携寻井水甘。幻境岂能喻十十，禅机聊喜契三三。竹风敲玉清音迥，荷雨跳珠绿影涵。檀施敢夸蒲塞馔，欲因卢至戒悭贪。
执热何从避火云，山居岑寂背城𬮱。昂霄木老清阴厚，针水秧齐翠剡新。鲊熟惯醒虞匠酒，扇轻堪障庾公尘。凉飚拂衽容吾共，自意无怀以上人。
扇上闲题陇首云，扬风携过海寜𬮱。于飞鹭识观光早，前列龟看入贡新。会见文辞惊乙覧，莫嫌衣袂点京尘。升平楼下胪传日，共指中朝第一人。
宠辱循环厌宦情，盖头茅屋手亲营。清泉横道疑滋穴，翠袖围居似化城。不拟身名炫俱泰，且图心迹遂双清。半庵闲地如容我，便足徜徉了一生。
云峰带竹似伊川，山溜甘于九陇泉。离世未应多怨诽，葆真聊自乐虚缘。漫郎拟酌洼樽酒，逋客惭驰驿路烟。敢请著书详胜致，千秋万岁遣人传。
妙年涉笔赋城芜，岁晚无歌击唾壶。曾是北扉称内相，却来东岭伴寒儒。闲来真隐编成传，静取飞仙貌作图。豪气年来除已尽，元龙雅意卧江湖。
嗣宗旷达早相逢，更喜林间识仲容。林萼集中陪唱和，幽栖谷畔许过从。云飞陇首高情远，枫落吴江好句重。梁栋他年知有用，斋前楚楚一株松。
庭闱无复荐芳膻，乌鸟哀情毎泫然。游子但吟春草句，门人欲废蓼莪篇。风枝数效皋鱼泣，水菽难攀子路贤。空羡邻封二佳令，儿啼八十寿亲前。
迎养京都突未黔，苍黄荼毒血沾襟。百年过隙知难复，三釡纒哀政自深。不为鲈莼归亦好，独甘羊枣果何心。寄言世上斑衣子，温清应须竞寸阴。
褰帷岩邑特从容，忆惜鸰原会一同。乐孺共营兰荐膳，劬劳争报棘吹风。绣衣握节新恩重，彩服承颜往事空。三纪光阴真插羽，依然小市夕阳中。
披云初获接音容，贤胜风规自不同。懔懔威明将使指，恂恂孝悌训民风。竞传清唱纸腾贵，争识皇华巷欲空。尚有壁间真墨彩，匣藏留在给园中。
道貌堂堂老不臞，照斋佚阁送居诸。断常不着安禅后，寻伺皆空入定余。护戒独持螺画行，翻经时作鹿轮书。山城为令真非恶，更喜游从得浩初。
上堂慵算海边沙，分卫寜甘向七家。篆笔颇疑传枣木，方袍不羡赐兰芽。名高白社推尊宿，才比红楼更丽华。连枉清篇洗尘滓，缄藏留与里人夸。
妙行堂前耸碧鲜，壶中轩外叠巑岏。山门静对清油阔，佛阁宽围碧玉寒。蜡屐喜随谈理客，馈浆惊见字民官。开山老侃留遗像，试问何如释道安。
异县飘流十载穷，年华又见转和风。春游已陡惊梅白，夜集犹疑共烛红。蓝尾方嗟形影隔，苍头俄喜信音通。麦秋时节摇归掉，禅榻相从话苦空。
霜毛垂领病摧颓，岁晚流年四秩催。一自贬官瞻日远，两经除夕叹星回。梅吹画角余寒尽，柏欲飞觞暖律来。岁莫日斜还隐几，心同白傅守寒灰。
江城流落岁还新，懒作雕虫问大钧。月尽嘉平余景刻，年侵彊仕尚沉沦。晚持禅悦惟三白，晓簇春盘又五辛。肯把生涯供烂醉，黎明学不动心人。
奉乞花栽旋旋移，退师老圃自安时。新荄应待天阳发，生意先从地脉知。异县聊寻郭𫘞传，他年敢忘角弓诗。庭柯只作怡颜具，肯比侯封逐利宜。
词华标韵出邹枚，要路飞翔见轶材。编削终篇辞右府，袤延飞诏入中台。碑刊棠萼如敦实，衣曵荆兰似老莱。五两风轻清汳路，迎船鱼笋助南陔。
簪笔文昌作望郎，暂抛台史护衣香。摛辞曾是金声奨，程奏亲逢玉色康。禄洎千钟荣滫瀡，图分九服职封疆。到都右衮如相问，为说飘流鬂已霜。
讲罢清阴转绿槐，露芽珍赐下银台。品高迥压仙人掌，味绝堪名瑞草魁。分贶虽从稽古出，看题知自迩英来。晴窗碾试供诗社，先听声轰万壑雷。
晚携胜友共扬镳，应厌家鬟捻紫箫。逮得暇时能有几，毎逢佳处且相邀。大夫高挹髯龙操，公子闲窥白雁标。独恨抗尘乖寄赏，偶飞轻盖四门桥。
蔽日干霄过百围，龙蛇夭矫半天垂。蟠根不老应千载，合抱横分见九枝。学市浓阴能几许，公庭转影不多时。那知山谷无斤斧，坐与冥灵结后期。
区区苏李未应师，句法中涵屈宋姿。华贯即今方慎柬，异材如此会深知。飘飘气概轻余子，凛凛规摹扩大儿。老厌交游翻覆手，欲于士逊结心期。
独学离群政自伤，宠临何幸不遗忘。莫嗟黄伞稽掀擢，行看青冥指忽荒。好问徒知积鸡跖，登涂曾不倦羊肠。衡州言语高天下，秀拔如君实肯堂。
解组归来遁里门，庆源贻后继臧孙。幽寻此日扶鸠杖，荣遇当年驾鹿轓。高义共夸贤者出，廉风端遣薄夫敦。紫坛熙事专优老，盼篚行看下九阍。
儒学推称第一流，乞言堪入告嘉猷。长闲气味安三径，难老光阴傲十洲。谈理清风生玉麈，覆名殊宠谢金瓯。方瞳大隐年兄弟，营道应居最上楼。
平生未分作臞仙，抵柲英豪不直钱。效智连年居定鼎，策勲何日上凌烟。高情独寄猗兰操，壮志应存宝剑篇。途辙悬知腾上速，请看火色映鸢肩。
幻翳乘虗近漆瞳，轻云蔽月有无中。废书暂阻雠三豕，妨射何因落两鸿。慧眼水清知吉梦，药师经验表奇功。疾平岂但开岩电，反照观身觉内通。
材疏出仕久知难，境胜谋居自考槃。反抱关为知道在，赖闲处著得身安。离骚毎向醉中读，周易仍于病里看。万顷烟波时击汰，浟浟籊籊弄晴竿。
环堵翛然一亩宽，更无尘雾苦相干。森森佳树木奴实，湛湛清池地镜寒。三益时瞻玉界尺，一杯何用肉台盘。官闲坐享无功禄，更恐风人刺伐檀。
观名计利了非真，何似江湖习隐沦。户小但期茶当酒，家贫那有蜡充薪。五花自喜风翻簟，一角人看雨垫巾。上界神仙多护短，不辞长作葛天民。
不识痈疽与瘠环，柴门虽设自常关。木鸡养就都无累，刍狗陈来分合闲。聊复读书牛背上，谁能横槊马蹄闲。子亭结筑临溪面，瓢饮新来待学颜。
我贵从教知我希，静观物化养天机。名呼池面游鱼狎，缕系梁间旧燕飞。安石困应存远志，姜维那遽觅当归。人生安乐他何恤，怅望乡枌与愿违。
清时鸳鹭正充庭，何事抽簪喜退耕。百步穿杨防偶蹶，一卮赏画保先成。獭皮冠小随时用，猪鼻车低取意行。官柳野梅春意动，莫教诗酒负平生。
林亭冻卉未芳华，已享先春正焙芽。活火急呼汤饼客，缄囊来自使君家。破看鲜馥欺瑶草，煮验漂浮漾枣花。不预头纲评四品，恍惊流落滞天涯。
壑源苞贡及春分，玉食分甘赐旧勲。水厄阳侯宜避席，天随陆子合同群。珍同内府新苍璧，味压元丰小矞云。便请加笾先果腹，鹅无留掌鳖添裙。
色味新香各十分，可无桑苧与书勲。打门赠我令呼客，好事知君最出群。饮罢清风引仙阙，睡余妖梦破朝云。贫无列屋纤纤手，捧碗齐眉但布裙。
泗上频蒙访寓公，十年乖隔马牛风。谁知迈往青云士，尚寄哀迟白髪翁。浮食即今尸靖馆，育材当日谩儒宫。寄声有道劳虚奨，窭䉤方安鼠技穷。
居心纯静眼无尘，此夜清光遍广轮。乖隔谩嗟千里共，澄明还是一年新。已抛世外无穷事，独喜尊前见在身。却忆帝城通夕看，清歌百阕会三人。
世传三穴起长风，此理诚难识所从。觉性未能参七祖，禅扄聊欲访千峰。桃溪溯日红霞烂，麦陇酣春翠浪浓。簿领回回清兴少，乍寻岩壑愧尘容。
秀野班春过梵宫，贤僚况复肯相从。风缘御寇来幽穴，云为渊明出远峰。柳色直将波共绿，花光疑与酒争浓。一庵此境堪肥遁，寄语山灵幸见容。
蕊榜连年诏墨黄，联翩恩绶月中香。家声旧踵三槐位，儒学今标四桂坊。酬唱共传花萼集，笑谈应聚德星堂。门同列戟知非晚，更遣乡评服义方。
充闾秀气我家多，又喜双龙并化梭。同榜连荣追绍圣，传名跻甲首宣和。朝班鸣玉犹升舍，冠岁横金又中科。四叶登华谁得似，会看盛事入编摩。
牢落逾年坐斗州，窥园逢胜辄迟留。招邀风月千章木，收拾峰峦百尺楼。云叶悠扬疑独鹤，浪花浮动想饥鸥。道人知被烟霞锢，当是空门第一流。
敢向明时叹滞淹，得官迎飬富鱼盐。百年永抱双亲恨，五斗犹欣二父沾。寿耋名应书绿字，康寜药不待青黏。虚堂梧竹饶幽趣，正好端居养智恬。
羁宦栖栖易感怀，一秋聊得病颜开。幸蒙南巷携家至，更喜东床自远来。鹄髪二翁频撰屦，鸰原群从共衘杯。家山莫便怀中隐，风月跻攀更几回。
汝海膏腴人共说，封疆况是接同州。指囷待惠知无日，负米躬耕会有秋。林下要须三径足，橐中更莫一钱留。飰抄云子当同饱，官职来迟且自休。
山城岑寂偶分麾，聊欲藏瘝一再期。岂有声华如所誉，得非朋旧猥相欺。久钦黄髪嘉猷壮，初喜青天宿务披。尚恨匆匆还执别，不容重醉习家池。
绕郭芙蓉十里城，画桥烟水接东瀛。苹洲倒照苍山影，花濑遥闻白苧声。问舍求田应犯虑，浮家泛宅未忘情。催科拙似阳公考，敢觊屏风录姓名。
溪南溪北梵王宫，踊甓亭亭耸半空。红靺鞨沉山带日，碧琉璃净水无风。云迷翠阁参差见，舟舣朱桥缭绕通。泚笔凭谁写东绢，尽将烟景荐重瞳。
词场弱岁以文鸣，落落寒松见老成。剧郡神君频结课，中台郎位早飞声。当年威令千人废，此日精神一座倾。欲试闲窗鸿笔健，春容诗轴灿琼英。
镜中双鬂未全华，退隐林泉意绪嘉。春圃带烟锄径草，夜灯和雨看檐花。神能自卫同干越，老更知涂似渥洼。文注五河初不竭，从来惟属士衡家。
寺门修竹映长楸，景似江村事事幽。山叠青螺云绕屋，月升紫磨水明楼。梦中他日应知路，天上从今与寄愁。竞病将军功已就，却将高兴赋沧州。
古寺萧清汝水湄，寓公仍有庾征西。机轮宛转春寒硙，浮线萦纡漾小溪。入定僧闲多却扫，深春人去自成蹊。一杯相属知何日，成事因须共到齐。
灵轜东下启铭旌，羁宦惸惸逗楚城。遣奠聊凭贻厥力，衘哀遥致友于情。虎闱典教曾同遇，雁塔书名亦并荣。齿脱髪稀吾老矣，可堪回首望前楹。
枳棘栖鸾岂所宜，盐车服骥暂缰鞿。少而好学书饶读，壮不贪荣誉自归。重去故山抛小隐，懒趋名路触危机。寄言汉广徜徉者，聊赏风光且莫违。
彤墀日觐赤霜袍，何苦怀归问大刀。吴坂未逢惊騕袅，丰城行见拭豪曹。庙堂仄席方求助，筦库飞刍莫讳劳。即向词垣摛外翰，当年仙桂几枝高。
寺居岑寂近方袍，贫舍分瓜毎借刀。隶事旧闻轻叔宝，读书今却笑敖曹。珍姿浑厚韬和璞，利刃坚刚敌孟劳。桂树独生千仞表，太丘家世显名高。
韶颜秘殿赐恩袍，白首山城始梦刀。竹坞有诗缘二妙，棠阴无讼赖诸曹。消闲不废持螯饮，结课曾微汗马劳。更拟松江理烟艇，如归亭上踵三高。
云台献纳愧先贤，端合尘迷簿领闲。政似阳城惟下下，文如祖咏只班班。著书大似屋中屋，择禄甘从山上山。揣分量材宜置散，敢于造物怨偏悭。
西笑惟携插架书，雍容车骑不求都。观光鳯阙前踪在，寄恨鸰原往事徂。喜见教忠跻显仕，勉从迎养涉修途。新诗清婉追棠棣，乐孺当年共究图。
下田弥望股清流，谋食谁言必本州。且复种秔资口腹，早知籍稻载春秋。携家便可随丰俭，仕国从今委去留。𫗴粥粗供吾事济，寸心安静得休休。
逸气轩轩盖搢绅，后来之秀子其人。文如范晔无空设，学似扬雄已大醇。记问五花能夺簟，风标一角共传巾。怪来吐句皆清警，胸次应无庾亮尘。
新稻翻匙羮芋魁，殷勤重客肯相陪。醉归已彻重城漏，睡起应寻十日杯。欲得杜康连榼至，因令毛颖寄辞来。扶头往饷宜频釂，更喜输租罢与催。
骊珠鱼目两无遗，卷袠深烦为析厘。赋咏粗疏惭短笔，赓酬刻画赖连枝。似闻警策眈佳句，何用编摩载恶诗。敢请冠篇重作序，二难文采胜延之。
携装过我路漫漫，聊命杯铛为御寒。漏月竹疏怜影碎，干霄楸老见根蟠。城头飞屐千峰迥，楼角凭栏六幕宽。尚欲相留过残腊，小园佳致雪中看。
奉留高客敢同黄，恃有亲亲与雁行。乐孺诚宜赋棠棣，盘桓何畏啬槟榔。敬通叔达无争论，法护僧弥各擅长。二义周官如问得，且看姜被莫腾装。
五十之年岁又开，劾归不勇尚徘徊。家徒四壁谢金埒，第乏一区惭玉杯。彊欲安心师达磨，懒谈真我类投灰。吾僚轻作经时别，犹喜民谣挽得回。
公退萧闲闭息深，从来县谱用山阴。威棱少霁髯垂几，才韵频将笔捶琴。取急卧家聊小憩，捧符还郡却幽寻。风流若把名香拟，堪作盈斤百和沉。
剥啄欣闻夜叩关，相迎一笑解愁颜。枉帆虽落十人后，过饭今成五郡间。自役其身惭鞍掌，无求于世羡萧闲。何如赴陇从招隐，却遣幽丛问小山。
相逢虽幸慰暌离，忧患仍年触境悲。琴与俱亡念同气，缶犹难击怆齐眉。筋驽肉缓奔名懒，意广才疏见事迟。只待归资堪问舍，一封投劾去追随。
一官随牒浪推移，不到名山二十期。踊甓独存煨烬日，布金重见鼎新时。旧游已起人琴恨，净供还增奁镜悲。赖是一般官拓落，林泉深处得追随。
稚节争名翰墨场，中年习隐水云乡。遭时有幸常温饱，济世无能分退藏。山色不于羁客秘，日华端为散人长。身闲却笑东方朔，避世金门傲武皇。
许昌旧姓有文儒，得得西来过燕居。访我肯题门有鳯，馆君深愧食无鱼。鄣泥难为清游惜，便面频将好句书。尚遣雅才淹簿领，好贤谁赋卫干旟。
惭无才望照簪绅，剖竹藩房误长人。堪笑为官常拓落，独知取友爱真醇。吏休时著煎茶帽，客去今闲漉酒巾。曷日清扬重会面，划开河汉涤心尘。
长须剥啄叩柴扄，令弟官清远寄声。擿句已欣资艺圃，漱醪兼赖破愁城。牵丝闻说恢材力，露板应连上姓名。犹忆具区分袂处，孤帆一点怆离情。
世涂艰险动难谐，学士深居但柏斋。紫翠当门流水过，碧鲜遮槛好风怀。角巾家巷便高枕，手板公廷厌没堦。天地百年真逆旅，谁能巧宦役筋骸。
粗才濩落与时乖，湖海幽居一竹斋。月径清游疑不夜，风窗高趣到无怀。身闲有分白莲社，地禁无心红药堦。只待匡庐官秩满，一章程奏乞残骸。
影落邗沟是我家，端来吴地寄生涯。蜗庐困卧身何择，蝶梦时归路不遐。幽径任荒陶令菊，闲门聊莳邵侯瓜。西还约醉中秋月，屈指同襟尚阻賖。
文采清华自一家，行身所到讵能涯。学该古昔仍知要，识造高明岂不遐。英晤早明当道李，勤书频事镇心瓜。似闻忧国头今白，法会无钱想尚賖。
朱门十万一贫家，鼓枻西归怅未涯。数米称薪嗟隐约，望云临水负幽遐。清音且听雉登木，曲路任从蝇集瓜。午饭萧然无脍鲤，须知滋味已能賖。
委巷歌谣愧斐狂，雷门布鼓背生芒。鳯毛忽尔惊悬罄，鱼目真能引夜光。义重肯为流俗变，意勤仍以古风将。怪来巾笥多珍玩，获奉英游已五霜。
溪山佳处不须招，未到心旌毎动摇。渐喜田园挽陶令，敢将笔砚伏君苗。黑云含雨迷江馆，白鸟冲烟映市桥。回首海寜惊谪梦，挽舟犹记笏垂腰。
奠食无劳合退休，君恩误付百花洲。未温坐席已当去，偶带泥封得少留。官意正如彊弩末，归心先问大刀头。略无涓滴苏民隐，空使闾阎说旧侯。
离吴州好冠西畿，左竹才交赋式微。云𪩘遐观空杳霭，春郊细履负芳菲。薄游颇似桑三宿，重到谁惊柳十围。诺画诸僚皆府望，不容坐啸久焉依。
暂摆尘劳坐燕居，野人偏与世情疏。马牛价杂慵钩距，凫鹜行多厌簿书。同醉径须邀绿竹，盗香无复念红蕖。不持黄卷来遮眼，可惜炎天化日舒。
王事勤劳得少休，全家喜复入汀洲。懒于荣路占淹速，尚有浮生任去留。名誉未须惊谷口，功名终亦困壶头。归栖拟种千竿竹，便与题为潇洒侯。
十连名郡近天畿，负重悬知困力微。闲客已知无啸诺，邻邦聊得看芳菲。谋身旧似齐优拙，罹咎今同鲁酒围。回首隽游难恋嫪，索居独学果畴依。
菊潭才到便归休，年大何心泣楚囚。南岳献讥无反复，东皋舒啸有朋俦。龟灵自古称怀浦，狐老从来只首丘。便觉讴吟罢庄舄，翛然随俗且沈浮。
孑孑携家反故园，尚沾荣禄愧空飧。官闲未办夸腰组，车过常先下里门。涂巷依然榆社旧，屋庐犹喜枳篱存。浮生孰似还乡乐，謦欬吾前尽弟昆。
假守秦头两月彊，往来遵路一年忙。幸逢庇邑人惟旧，暂脱浮家计亦良。退食井腴如就国，遥寻祖系似还乡。南风未便轻蓬荜，也与虚窗拂衽凉。
木彊与世异酸醎，扫洒真祠屡入衔。新格似闻惟半俸，旧官那计是常参。茶炉僧钵随时用，手板朝衫竟月缄。赖有班书贫可贴，且谋蒲笋慰饥馋。
葛帔练裙一散仙，亲携畚锸道蒙泉。滥觞初见开微溜，中准终能作止渊。栖亩稻秧滋菶菶，入池藕叶泛田田。道人跬步不知处，未遇高贤名孰传。
风撼柴门夜不关，黎明琼玉遍人寰。举头寒掩东隅日，縦目高疑西域山。朝路昔宁飘袂上，禅房今喜点炉间。亦知尘雾难撄拂，万径行踪绝往还。
排寒聊与酒交关，呈瑞应先自帝寰。初见同云迷六幕，渐惊飞鸟绝千山。知酬素景风尘外，坐隔清游咫尺间。飞洒却羞来傍鬓，安仁年少不重还。
从此何忧家事关，明年粒米厌区寰。腰青不见飞花女，头白先看对面山。弦冻未应停绿绮，胶彊仍喜彀黄间。平铺万顷茅檐冷，欲问城居几日还。
门似柴桑画亦关，歘惊阊阖堕人寰。郊原那异熬波海，垅阜浑疑聚米山。望远恨无楼百尺，逃寒阻共屋三间。阿兄诗句清奇甚，格律都高汉以还。
偶兹穷腊憩乡关，无蒂花飞遍海寰。粉饰门闱疑省户，云屯观阙想神山。飘狂不绝三冬里，积厚遥追二纪间。闻说旗亭增酒价，沈酣凖拟典衣还。
香雪常开小雪天，孤芳今占六花前。欲从玉女互争秀，不分青腰夸擅权。见事自知秦相缓，着鞭甘被祖生先。左轓不要宜春郡，应恋南枝映水鲜。
冬早寒轻测测天，疏枝明秀忽来前。土酥结色神仙种，冰麝分香造化权。三白共惊千树发，一年都占百花先。巡檐索与冰姿笑，凖拟携壶更撃鲜。
山头云物冻吴天，几树寒英唤我前。老不禁愁聊索笑，病方止酒暂从权。松篁傲雪堪为伴，桃李酣春未敢先。习隐菁山真不恶，吟鞍十里看芳鲜。
低云晻暧与天同，剪水飞空候应冬。沴气潜消烦燮理，欢谣蔼布荷明农。漾舟访友乘清兴，授简延宾继旧踪。岁好定知丰五稼，仓箱行庆亩收钟。
溪边空谷偶来逃，散步虚廊破郁陶。庭户月华封玉雪，林峦风响汹波涛。气寒秋尽衣裳薄，夜静山深殿阁高。欲识羁怀愁几许，明朝揽镜看霜毛。
云山冬瘦露精神，整棹溪边试问津。悬坎带坻冰积厚，缘甍冒栋雪飞频。出乘舴艋为龟手，归卧蜗牛分曲身。已觉乌蟾不能活，阳熙早晚定回春。
淑景因阴苦未韶，峭寒于老不相饶。窃香风韵归梅萼，刻楮工夫到柳条。万瓦雪消疑夜雨，一溪波涨误春潮。连枝别后儿曹远，赖有吾人慰寂寥。
松陵讲舌看澜翻，滞论冰消瞬息间。觉性已明华藏海，退身聊遁莫厘山。识真久认鱼筌假，处静因求麈尾闲。我是殊庭仙隐吏，二年云水共跻攀。
折床学子厌如云，卷席归栖震泽滨。识了大千俱是幻，理穷余二即非真。已辞白社拘方侣，更笑红楼应制人。弟子安心安已竟，不知若个是迷津。
诸方行尽已忘筌，宴坐归来水石边。五叶承来真的嗣，七朝阅过到耆年。鸾音衮衮闲犹振，鹤骨昂昂高更坚。我特叩门来问道，投针相值恐前缘。
一年春好是清明，万事都归笑矣行。卵色天容供远兴，縠纹波面惬闲情。门生陪从无参佐，野服徜徉束珮缨。午困乞浆先馈少，已无形梦不须惊。
一春连雨少晴明，曳杖郊坰偶意行。妩媚花枝空溅泪，风流柳色但牵情。长饥频觉带移眼，大笑何宁冠绝缨。北极朝廷今咫尺，穰穰寇盗莫相惊。
年来生计一轻舠，晨出晡归岂惮劳。谢客儿山存胜致，佛泥涅日往游遨。波间星斗沈光冷，月里山河结影高。何日菁山山上寺，与君痛饮读离骚。
诏语从天下九围，并严法会保宸闱。山称万岁诚尤切，鉴奉千秋事已非。已听鸾音勤请祝，故应龙辂庆遄归。孤臣拭血怀君处，小坌峰前泪满衣。
仙桥水殿照清流，攘攘游人聚九州。光景从来夸辇毂，风标况是富阳秋。天开卵色春方好，月上弓形夜更留。勉作新篇书盛丽，莫令少味似韩休。
人与严徐是一流，英英儒雅冠吾州。白虹吐烛呈文夜，红杏飘筵得意秋。禄薄未应腰为折，语多共叹舌无留。令君举善搜寒俊，不进清华谅不休。
文律高峰与激流，五言佳处似苏州。寜甘鬲县中漓酒，不羡宣城赏弈秋。白首同归相器重，青云一蹙岂淹留。外家门阀期君大，作德虽休更勿休。
撃缶那能似漆园，销魂来访小桑门。仰冲云阵寻峰顶，细步泉流觅水源。九里环观山向背，两舆归趁月黄昏。春风不识愁人意，柳暗花明自逐村。
入门松桂拂天长，遣化谁来自众香。初剪蕨嶶丰菜把，半残桃杏露花房。不辞峻极犹登践，免使幽寻堕渺茫。闻有山人宅岩顶，试从度世觅神方。
千章宰木荫长城，申枉行颁宠数新。金薤文华才冠世，银钩字画品称神。佳城此日看驯鹿，文保当年想梦麟。定有玉璜传后裔，投竿端自渭城滨。
祖尚浮虚事漆园，生平圜府不曾言。神峰峻若瑶林茂，手色全如玉柄温。翊辅但求三兔窟，风流空擅一龙门。季年丧国排墙祸，绮靡谀言可得存。
曾侍东皇采紫芝，朅来西土宴瑶池。藻翁梁上休繁役，灰劫池中认远期。数木故应烦鬼子，窃桃那免号偷儿。蒿庐不爱深山卧，避世金门世孰知。
并寓僧蓝得几时，薄游苕霅遽暌离。一麾为郡乖同济，百谪还乡独后期。第隔东西希聚首，忧连宗戚罕伸眉。何时解组俱林下，松菊园宽日共窥。
一岁连膺四命书，衣冠庆美近时无。绵长本自天资厚，凭借由来地势孤。襆被昔高兰省去，彯缨今喜棘班趋。立言制行俱忠孝，岂愧堂堂七尺躯。
吉月迎秋万宝成，充闾瑞气降耆英。枌榆社里藏身稳，桐柏宫中庀职清。黄髪定应惊再少，绛田端自保长生。寿觞亲荐犹弥月，归梦驰诚栩栩轻。
黑头自致已三旌，暂寄江湖适性情。五总龟游钦学富，九皋鹤立见神清。西雍宁累飞章荐，东合频蒙倒屣迎。方幸台躔照苕霅，以兹投劾未能轻。
剧谈世事迩来慵，时向烟波掉雪篷。德业未尝矜久大，光尘惟曲示和同。十年辅政裨元化，万国宾贤振士风。敢请中兴重作颂，衮衣不日见归公。
久向岩廊侍禹汤，归身丘壑兴尤长。东阡方幸陪游乐，南浦难轻送别伤。欲以中经咨诂训，更将奇字问偏旁。勉留衮舄辉山郡，不日天书下宠光。
膜拜同祈海岸仙，风云奔走会诸天。山岩恍若龙衔曜，墀庑频惊鹤夺鲜。莫讶瑶英来有信，都缘玉烛气无偏。化工应念催科拙，乞与穰穰大有年。
吾僚斋祷极精诚，俄见聫翩舞玉霙。逞巧封条危不堕，弄闲飘幌细无声。倾都奇货归王老，侵户寒威赖曲生。天念春回惟七日，故教连夜趁嘉平。
雅步谁追鹤氅仙，峭寒真是酒家天。谢庭最爱因风起，桓扇宁书遇象鲜。远觉归巢禽翅重，静看当槛竹枝偏。三吴此景宜增赏，飘瞥郊原似昔年。
从来爱雪是真诚，又见祥飞六出霙。材薄敢招能赋客，庭闲聊作咏诗声。瑶阶误向凡间见，春花翻惊腊里生。贺板并来无答语，自惭词笔太平平。
苕溪溪上一茶神，三表遗经品藻亲。轻拂竞看云态度，初尝应惬舌根尘。草堂遥忆金沙水，花濑聊分紫气春。尤物从来常贵少，彭城园外即非真。
健步苍头捷若神，露芽三日到情亲。轻瓯延喜凝珍玉，小硙邻虚堕细尘。便好相招十日饮，莫教虚负一年春。殷勤后讯当重饷，月六斋时供应真。
摇毫射策逐群裾，独以高名唱玉除。五斗抛来为诗酒，三余收得向樵渔。固存夙悟无生理，永诀亲裁忍死书。晚岁异乡成一恸，大红亲破茂红𦈌。
远业相期未易量，那知百岁似风狂。𫛳来有恨催新赋，鹊往无医识禁方。邻笛他年那忍听，人琴此日遂俱亡。长空后夜西风急，吹断惊鸿不作行。
高材磊落气峥嵘，命薄难将智力争。赤米白盐生理窄，红莲绿水宦情轻。曾期虚阁凭栏醉，不遂扁舟适野迎。汝已反真归大化，山城空恸十年兄。
未有归资可买山，一封程奏便求闲。睢睢去后容争席，碌碌羞来肯抱关。幻界已知都是梦，真心自要识无还。尊前衮衮听名理，坐遣穷愁一破颜。
清明时节访溪山，消尽机心大智闲。元亮孤舟聊自棹，尚平家事不相关。叩门虽幸千金顾，恋德翻嗟半日还。并水幽亭同历览，应怜瓢饮政希颜。
居然埋照向穷山，谁识龙媒伏帝闲。意气虽吞云梦泽，功名未羡玉门关。身常静退缘知止，心不倾邪畏好还。但恐搢绅公论在，招延行见觐威颜。
上印归来卧荜门，此心炯炯向谁论。平生疏拙真天赋，此去安闲尽主恩。旧识愧真为我累，近知凡百丧吾存。好来同习菁山隐，白髪仙臞两弟昆。
晦迹才须一亩间，浮家暂寄五湖边。官抛印绶轻千里，禄隐渔樵已十年。眼对云山偏烂烂，腹藏篇牍自便便。政缘欲遂幽栖乐，岂是清时独弃捐。
四年五度访郊村，苜蓿羮稀不厌贫。清韵喜逢须展戟，奥篇仍睹笔书银。一笻岩壑幽栖地，五两江湖自在身。他日愿陪鸡黍社，贵邻应不买增珍。
郊居牢落似东屯，剥啄欣闻客叩门。笔下波涛文贯道，胸中瑜瑾学逢源。西余未遂谐清赏，南浦俄惊黯别魂。金菊万株秋露重，此时重复望来辕。
衔哀负土记当年，白首来临涕泫然。宰树成行无鹿触，佳城卜吉自牛眠。已乖彩服亲尝膳，犹幸纶封数漏泉。反顾云飞频怅望，孝诚寜愧斗南贤。
两年侨寓为知音，百指仍携就泛金。蝇集树榛曾掣肘，鱼传尺素喜回心。无边红芰邀同醉，不尽青山得共寻。白首居诸良会少，对床免被别愁侵。
云山佳处复跻攀，景物依然得破颜。春事阑珊三月尾，时光荏苒七年间。重来怀绂成何事，归去抽簪幸有山。且尽一杯今日乐，投林飞鸟会知还。
林薄风号两日先，俄惊剪水堕遥天。坐看山路禽飞绝，聊胜泥涂马不前。轻点红炉呈妙意，斜飘素髪映衰年。寒霙与我官同冷，莫笑柴扉日晏眠。
缥缈山头白最先，模糊云物变吴天。陆机玉圃无精粗，王衍瑶林满后前。酒涨微澜宜永夜，麦翻翠浪看明年。晓晴便是春消息，梅萼包香柳欲眠。
泉石清游一月间，风轻气爽未惊寒。唱经云岫频清梵，佞佛炉烟费紫檀。震泽鱼肥聊独酌，包山橘熟阻同看。归来顿识南宗髓，宁见弥天释道安。
遍游湖寺棹舟还，重理残书逼小寒。衰鬓迎风似蒲柳，贫炉无火取槐檀。毫铢利禄回头笑，翻覆人情洗眼看。痴钝老人堪底用，故应衡宇自偷安。
岁律峥嵘又欲还，鸣条风急作清寒。菊英媚日犹呈秀，梅蘂包香未吐檀。江水过门兼汐到，乡山当面带云看。是身已觉都无事，只有空飧不自安。
门无杂客往仍还，趺坐澄心定水寒。清净苦嫌千日酒，萧闲惟事一铢檀。眼中金屑全无用，髻里明珠得自看。作止更能除任灭，已无禅病自轻安。
萧衣无柰客愁多，日饮那知酒有戈。松径崎危羊石卧，筠筒屈曲虎泉过。懒寻丹灶山名葛，且供禅龛人姓何。共看今年龙集酉，穰穰蕃熟庆时和。
侧席求贤岁又除，如君德盛孰仪图。轶材共仰人之杰，谠议悬知帝曰都。岂有箦中终去魏，未妨庑下略居吴。蒲轮不日来征聘，禅句休夸雪点炉。
水风斜日惬新晴，初解铜章病骨轻。远寺藏烟增晻霭，寒峰带雪更鲜明。寻幽屡办扬舲出，辱访惭乖倒屣迎。烟艇遥遥逐鸥飏，渊明从此得浮生。
讲罢公堂得少休，下帘清兴与天悠。书空怪事知无益，为圃机心逝不留。四至九卿空士笑，一当万乘岂人谋。先生独有摛词巧，夺尽人间重锦裘。
一味伽那已默传，随机任运且忘年。翻经不落摩腾后，成佛仍居谢客前。教海就舟方见圣，宗门得髄始通禅。萧斋一炷寒沈水，了尽因缘与自然。
千古兴亡马食槽，醉乡真可寄廉高。功名戏事何须挂，富贵危机讵肯饕。幸有碧筒消暑溽，休夸白堕执逋逃。牢愁滞恨知多少，凖拟都将付浊醪。
何须逻逤响檀槽，独喜杯中酒浪高。芰实深酬屈到嗜，鲈鱼仍足季鹰饕。加笾亹亹情尤厚，醉舞僛僛罪敢逃。我亦头巾漉家酿，明当相速醉芳醪。
飘零羁旅苦摧颓，旬日希逢笑口开。炉冷难施文武火，气寒聊杂圣贤杯。牛鸣地去无多远，羊胛熟时宜便来。闻说家山动归兴，预愁叠鼓起高桅。
阳和协气起寒灰，席上清歌听落梅。煖逐日华惊岁换，夜占天象觉星回。书筹屡点蟾蜍砚，命釂连催鹦鹉杯。愿敛春祺锡黎庶，熙熙一镜似登台。
棠华𫖇韡绮筵开，何用三行粉面回。金鸭香残知漏永，土牛色重喜春来。飘霙著树狂欺柳，剪彩装花巧鬬梅。俛仰光阴惊岁换，谁将蓝尾更衔杯。
补陁香供走人天，赴感随缘旧所传。霖雨方忧困桑户，晚晴俄喜赋樊川。阶庭旋见收黄潦，斋壁何因上绿钱。多谢化工哀老子，遨游不复更祈年。
拏云老桧欲千春，几阅人间旦复曛。风里樛枝喧过雨，月中清影碎流云。蟠根不愿郎官谷，耸干宜参君子军。须信英灵神物护，频经兵寇惜挥斤。
屏居岑寂似禅关，顾笑初无素与蛮。昼栋差池宁识燕，绮窗葱翠旧游山。时危谩自怀颇牧，境静聊欣接尹班。二纪家园逋细履，身闲今得一时还。
漂泊身如不繋舟，芙蓉湖上懒回头。干戈时幸逃新鬼，岩壑人能识故侯。已觉功名真破甑，却惊岁月甚奔流。仙庭五载空浮食，恩重丘山岂易酬。
五载投闲隐薜萝，眼看时事只悲歌。家贫不畏鬼来笑，世变难教佛柰何。髀肉生缘痴坐久，带围减为客愁多。他年莫忘菁山寺，百口啼饥两鬓皤。
青云那肯羡雄飞，前料山边习遁肥。名教固应多乐地，贱贫聊幸脱危机。虀无萍韭何妨醉，羮有菰莼自合归。格外一官垂欲满，便从神武挂冠衣。
诸公衮衮上岩廊，济世无能分退藏。所止先名大隐洞，平生本望秘书郎。画成顾失一卮酒，箭蹶空穿百步杨。幻界光阴凛无几，养生从此学长桑。
单车去位五年强，初乏恩襦庇一方。大姓殷勤携老稚，精蓝祈祝饭缁黄。此时美稷勤邀迓，他日桐乡必奉尝。为报庚桑相俎豆，不如道术永相忘。
晚涂萧飒寄渔樵，梦亦无因到上朝。书在床头脱复看，客逢野外偶相要。敢嗟禄薄难糊口，大胜官粗毎折腰。六十七年明日是，亦逢村酿也浮椒。
烟霄飞步欲青春，未信论甘肯忌辛。三仕固应无喜色，一鸣今复见惊人。射如关尹方知中，画若元君始识真。早晚奏篇来拭目，清涂聊为洗荒榛。
儿曹春榜预言扬，窃吹知难服士乡。黄绢未能摛好语，青毡偶幸继前芳。穿杨喜共东床客，攀桂同标北寺房。圣世选材如华岳，积尘曾不弃毫芒。
小鲜无数命临危，邂逅云庄扩大悲。巨浸何劳长者水，亲临尤胜校人池。依蒲俯视还真乐，贯柳充庖那复知。圉圉介鳞俱得所，道人因得一伸眉。
亦识韶华不肯留，时危那更事嬉游。羁怀不办愁花雨，空廪惟知望麦秋。顾我端忧宜燥吻，如公无事合扶头。曲生漫助齐眉饷，清洗钱塘两玉舟。
台阁高贤卧里门，清扬乖隔阻寒温。尚赊宴豆陪三雅，聊即烟邮寓一尊。乱后官居同幕燕，春来香味忆河豚。溪亭午夜衔杯处，应对梅花淡月昏。
不入城𬮱已十年，足音何幸听跫然。杯觞共乐三更后，书史相从一世前。鸟倦尚飞惭我老，鸿冥何慕觉公贤。锱铢得失何须算，闻健惟当数撃鲜。
锦窠朱绂亦何荣，辞剧求闲责自轻。聊喜青葱供俯仰，未应红腐较奇赢。久知飞鸟有真意，谁信鸣鸡非恶声。只恐朝端阙司隶，又将敛手避威名。
红尘衮衮厌朝班，官寺深藏洛尾湾。识擢早惊郎位峻，招寻今见水仙闲。高标自置羲皇上，俗眼从教季孟间。仓氏一官寜久困，禁途供奉政才难。
翛然丈室老维摩，不愧家声旧曲阿。事阅七朝推寿俊，庆钟六子半文科。白莲入社尘缘息，朱绂通闺圣渥多。空唱已闻生净域，可须薤露起悲歌。
赋归州里半年间，岂料循题哭二难。屡荐尝为趋幕客，数奇终困字民官。清谈竟日师夷甫，寝瘵连年痛士安。身后华名知不朽，几多墨妙翠珉刊。
文义游从四十春，艰难契阔见情亲。少年涟上初倾盖，末路云阳拟卜邻。万室讴吟依恺悌，一生志气负经纶。渭阳岂特儿曹恸，老送佳城泪满巾。
露奏求闲猛挂冠，忽惊卿月堕云端。中年屡揽澄清辔，末路坚辞矍铄鞍。自卜寿藏松已拱，亲裁幽刻墨方干。映溪清远楼前月，后夜登门忍独看。
游从五纪荷勤渠，白首来依霅水居。郡合箴规言有补，家林书疏月无虚。方期老验长桑药，忽见神升广柳车。兄姊同时封吉壤，不堪清涙屑衣裾。
德与才高位不酬，大钧杳默向谁尤。剖符政化传沂水，握节威名振宛丘。心悟三乘真合觉，学该九域独推优。雁行影拆元龟丧，涙洒西风不忍收。
粉闱当日正逢辰，兴在沧洲猛乞身。袖手旁观真得计，急流勇退更何人。翺翔词馆全无累，笑傲丘园不计春。鼎鼐百年均此路，惟公达识夐谁论。
流年八袠庆初开，驹隙那知二竖催。书聚五车缘嗜学，家徒四壁为轻财。幻身梦蝶自云适，曲路增蝇何处来。深恨滞留暌属纩，此生赍恨在天台。
万卷胸中学已优，安恬当向古人求。有财谩说驹千里，此路何殊貉一丘。儒馆芸香今寂寂，亲闱芝检竟悠悠。悬知箫鼓江村路，茂柏深松结暮愁。
上尊沾赐自明堂，𫈵礼无功愧滥尝。玄晏先生闻嗜饮，青州从事敢悭藏。芳𬪩聊荐杯铛眼，涓滴难浇锦绣肠。轻举忽荒何所碍，南烹更欲强张良。
载酒轻尘论礼堂，区区好事愧原尝。糟丘未辨陈喧老，壑谷宁容伯有藏。盎盎新香浮蚁面，陶陶煖息助龟肠。物微意重君毋诮，炽絜泉甘器亦良。
醪敷映玉浪吹香，未饷征君敢独尝。瓮下无人容借饮，壶中有客共深藏。歌呼仅可供頳颊，酩酊那忧共腐肠。好似东皋求待诏，三升日给酝偏良。
赐肉归来命支生，共惊至日已三庚。巧遮畏景槐阴重，轻送微凉竹影情。坐局阻陪河朔饮，交锋空想汝南评。紫云的是尊前物，御史无缘问姓名。
岐嶷天人讲肆筵，恩华夜到华门前。十行诏墨芝香重，三品朝衣葚色鲜。能取身章同拾芥，应酬古本似奔泉。拖金朱绿更旬日，岂待常涂二十年。
炼丹峰畔隐轩皇，石臼空存岁月长。林下宛然含浄色，风前依旧发余香。虽留此地千般药，难问当时九转方。独向溪头重拂拭，五云何处日茫茫。
万叶扶疏双干修，植临禅坐色长幽。影分渭北千家月，香散江南一槛秋。清液冰寒承露结，圆苞金重带霜收。会应登列西州贡，庭实宁无橘柚羞。
小园泥滑又妨行，破晓东风始放晴。九十日春将解印，两三杯酒自寻盟。花依好竹如年少，人对青山俱老成。俗客不来清意足，一吟聊复畅幽情。
东风昨夜到疏篱，早被游蜂探得知。花子又从今日好，人情须胜去年时。盘装荠菜迎春饼，瓶插梅花带雪枝。劝了亲庭眉寿酒，旋裁春帖换新诗。
不知一壳几由旬，能纳须弥不动尊。疑是吴兴清霅水，直通方广古灵源。月沉浊水圆明在，莲出污泥宝性存。隐现去来初一致，莫将虚幻点空门。
杖藜出郭一水近，石蹬古路穿松筠。万仞绝壑倚天末，八节惊滩当寺门。泉声飞下锦绣谷，殿影插入玻璃盆。宣州水西天下胜，阆州城南何足云。
渡水穿桥一径斜，潦收溪足露汀沙。半山云影前山雨，十里香风晚稻花。异县悲秋多客思，丰年乐事属田家。故园正好不归去，满眼西风吹鬓华。
江海相望二十年，依前肮脏倚门边。家风敢谓庞居士，句法空悲孟浩然。想见风流继莲社，应传图画入斜川。病夫诗思犹艰窘，正似潮回上水船。
乌鹊成桥架碧空，人间天上此欢同。仙槎逐浪浮银汉，青鸟传音到帝宫。牛女佳期情不断，古今遗恨意难穷。彩楼乞巧知多少，直至更阑漏欲终。
海云真赏甲刀州，十里春光拂马头。花酒价高分宴乐，绮罗人好助风流。出郊行旆从编俗，摸石居民事胜游。斜日欢心犹未足，藩侯归辔为迟留。
水流石激拟鸣雷，洞里乾坤别有台。玉舄扶风飞复下，琼花带雨落还开。钟声敲断白云袅，树影盘回黄鹤来。笑道神仙无觅处，空留丹灶冷苍苔。
疏疏芦苇旧江天，何处风光最可怜。一带楼台擎晓月，万株杨柳拂晴烟。身闲暂觉尘埃远，道在宁忧雨露偏。三顷湖田秋更熟，浊醪粗饭任吾年。
步蹑霜莎入梵宫，一轩佳处属支公。剩开青琐延明月，疏植修篁待好风。笠泽波声春雨里，洞庭山色夕阳中。江头景物牢笼尽，欲寄琴尊此养蒙。
圣主求贤轸念劳，临轩策问萃时髦。龙鳞日绕天颜近，螭首云移帝座高。疏草披丹陈紫禁，宫花锡采光蓝袍。自惭朽芥叨荣遇，报答能忘圣语褒。
一经曾守十年劳，振藻今为旷世髦。凤阁风云平地奋，龙门波浪卷天高。青钱声重鸣金赋，红杏香生茜锦袍。主圣臣贤当作颂，愧无椽笔继王褒。
天祐斯文赖表章，皇心眷眷事胶庠。享严祖殿回龙驭，德警儒班肃鹭行。降辇诣祠追四圣，拥经求道举三王。欲知盛美前无古，贤圣相逢在庙堂。
尚父风猷袭后昆，复生贤相绍高门。白麻恳避公孤贵，黄阁屡辞机务繁。再入经纶劳鼎铉，乍从觞咏乐山樊。功名终始追前哲，美播青编望益尊。
巨力曾扶国步安，功成犹未鬓毛斑。天心正佑宋无极，人意讵容公久闲。裴令纵能娱绿野，谢公可是老东山。何当鼓櫂轻千里，款奉清谈宴俎闲。
马首西南二十年，每经关左重留连。殷勤拂石临流水，邂逅凭栏倚暮烟。千古物情吟不尽，四时风景画难传。何人可作隆中伴，待结比邻买钓船。
不牵春草咏池塘，且对山泉共举觞。碧玉涌波清见底，戏鳞依荇款成行。杯盘草草情逾厚，淡话平平味更长。亦有浯溪耸天石，待镌佳颂压元郎。
长江渺渺接天浮，万古朝宗日夜流。洲在尚传鹦鹉赋，台高应见凤凰游。路经赤壁怀公瑾，水到柴桑忆仲谋。白日幸无云物蔽，好看澄景对高秋。
秀出群芳照碧栏，世间颜色比应难。晓来露采光先泛，晚得云阴叶未残。艳质易迷人竞赏，道心无染兴终闲。使君认取真消息，同向樽前笑里看。
买山固是为深幽，况有名泉例可求。短梦正须依白石，澹情好与结清流。庭栽疏竹客驯鹤，月满前川寺补楼。十里乡邻渐相识，醉歌田舍即丹邱。
解鞍得枕画堂空，万虑消沉午梦中。莫说红尘飞白日，且从绿竹借清风。壁排琬琰诗无敌，殿锁丹青笔有功。又触炎蒸出门去，此生真愧坐禅翁。
圭峰大士翻经处，雅俗今犹说草堂。十顷筠篁环殿阁，百年松桧老风霜。临溪洗钵怜僧野，卷旆搜山意资藏。试取禅诠涤五虑，萧然心地顿清凉。
身在层霄第几峰，烟霞深处一岩空。上方世界檐楹外，万里山河指掌中。蟾桂影交岩桂影，天灯红映佛灯红。芒鞋竹杖登临处，煞是蓬莱有路通。
几载翘瞻玉柱峰，兴来登陟欲凌空。半天风月出尘表，大地山河入望中。昼色暗分岩树绿，春光都入涧花红。夜穴依旧天灯见，心事从来造物通。
懒性难堪俗事侵，倚空栏槛列青岑。云端白雪凝高岭，郭外长江绕茂林。疏旷幸陪文字饮，喧楼安用管弦音。北窗一枕羲皇梦，却快微微风动襟。
炎夏江风冷欲冰，坐陪袁谢有余清。旧闻蜀地四时雨，今快岷山千里晴。旋切银丝尝鲙味，聊欹玉枕听滩声。晚来忽起扁舟兴，更傍中流看月行。
西南都会锦官城，持节来寻汉客星。去国谩追千里马，还家拟泛一帆舲。公才磊落宜方面，我病荒疏冒使令。未许东山同笑傲，胜游聊可上丹青。
姓名已冠凌烟阁，杖屦初临退老堂。任重晋公游绿野，放怀忠献醉安阳。园林选胜规模远，丘壑偷闲气味长。借箸更资恢复策，始应归此乐时康。
扶出离明一洗光，懔然忠义合穹苍。天教世祖中兴汉，人服汾阳再造唐。道大耕莘同至乐，功成钓渭踵遗芳。身为天下安危寄，未许清闲事退藏。
朝来煮菜往鞭牛，已觉江边雪意休。习习东风收雨脚，暄暄晓日绽云头。尊前未放梅花老，鬓上先看柳带柔。及取春花时一醉，莫教沈瘦更清秋。
寒烟淡淡水茫茫，六代才如一梦长。风月何尝异今古，江山不管不兴亡。豪华事往人安在，歌舞台倾径就荒。陈迹依然无处问，野花幽草自芬芳。
代田谁为西汉议，耐旱幸有占城禾。挥镰正见八月获，拾穗遥怜一老歌。为言使君驱五马，北陌东阡饷耕者。汝曹力穑更当勤，慎勿惰游辜使君。
董侯朝饥雷殷腹，咄嗟无人羞豆粥。杜陵太瘦缘作诗，玉川辛勤坐憎俗。细君截髪恐未暇，有弟能令饷君粟。不妨更就乞槟榔，他日金柈供一斛。
山路秋阳何赫赫，山亭凄冷多秋色。岂惟醒耳玉淙琤，照眼光寒如练白。旧闻瀑布垂云间，恍疑银河堕天关。西望香炉不得往，个中元有小庐山。
君家父子俱能诗，天遣俶鸟鸣春时。文穷抵掌定不免，齐竽不学君何疑。平生说诗喙三尺，只今蹇吃成期期。愿君高处古无上，抑以自惊无邪思。
蝶梦游扬卧碧纱，知君不赏玉钗斜。梦回起坐有佳思，乱触牙签书五车。黑蝇着眼君勿嗟，学道乃得青莲华。商略此言当过我，樵青竹里为煎茶。
老松收烟琢玄玉，可试洮州鸭头绿。来从万里古乐浪，传到麻源第三谷。要须岱郡鹿角胶，捣成方解土炭嘲。请君摩硏写新作，一弄潺湲吊康乐。
阿师身小胆能大，文字宁追权可游。寻山红叶半旬雨，过我黄花三径秋。随处庞公虽有偈，他年支遁恐难酬。经行若个门风是，闻说漳江似赵州。
妙年英伟定楩柟，老大如樗百不堪。黍饭奠孤元伯约，山夫岂有德公谈。棋无多算愧三北，诗要重论窥二南。只恐寻芳嗟较晚，夜来风蘂落毵毵。
羊裘不见钓台倾，山到台边分外青。天上故人新黼黻，身前万事一笭箵。章侯笔法逼秦相，范子文章原易经。图画名臣久磨灭，此碑千古粲繁星。
钵囊高挂同僧夏，远寄岩门一把茅。地僻狙猴长作伴，食贫蕨笋不充庖。瘦藤拄下万峰顶，野鹤来归千岁巢。点检箧中诗几首，苍头时遣为君抄。
扫月追凉清夜分，是间风露别乾坤。山林畏佳地多籁，云汉昭回天不言。平野极瞻南纪阔，稀星遥拱北辰尊。时平万里无兵革，静爱鸡鸣犬吠村。
君如寒涕懒瓉师，如何久苦造化儿。清漳婴疾古所叹，淋雨裹饭今其谁。探囊苦乏万金药，历眼畴为三世医。他年上疏恐不免，细君莫念眠牛衣。
十日江村烟雨蒙，晓来初快日升东。挼莎蕉叶展新绿，纵臾榴花开晚红。得句又从山色里，发机浑在鸟声中。披衣出户眄四野，好在良苗怀晚风。
春来畏病不饮酒，孤负山南山北花。有客款门惊剥啄，无人追韵得车斜。独酬砌下二三子，岂忆城南韦杜家。不畏诗穷嫌水厄，时时搜句煮新芽。
未曾留客十觞醉，已是飞花三月时。忽悟病来真老矣，倘逢圣处亦中之。眼前用意半干没，世上忘形皆白痴。谁似陶翁有名酒，呼儿觅纸又题诗。
霏霏玉唾胜三语，灔灔金荷倾十分。檐外催诗疑有雨，林间张幄岂须裙。临溪尚忆童时钓，问俗仍宽柱后文。珍重两公新句丽，落花依草竞纷纷。
乾鹊飞翻噪晚林，阿南归骑果骎骎。青衫黄绶沾新命，白石清泉是素心。金镊多情洗双鬂，葛巾从此避华簪。来年往献东巡颂，今日聊为梁父吟。
师在羌庐西复东，无心还似鸟飞空。月钩云幕今何处，禅板蒲团只眼中。未悟竹间鸣瓦砾，拟随童子问铃风。前身倘是胡居士，打破虚空对沼公。
有客春来传尺书，书词字字敌琼琚。经时伏枕沉绵甚，异县论交消息疏。物外高情想三鳯，眼中何物当双鱼。遥知小弟凄凉意，骑省归来正望庐。
月夜宜披宫锦袍，定知公辈岂蓬嵩。文如修水波澜阔，人与庐山意气高。伯氏最于三虎怒，凡儿何翅九牛毛。相逢径欲倒家酿，莫厌尊前持蟹螯。
胸中磊磊夜光寒，霹雳惊飞在舌端。梦去幽寻绕山麓，诗来喜色上门阑。四时更运不停轨，万物并流皆疾湍。两髩凋零壮心在，忍穷怀抱若为宽。
夜语僧窗雪载涂，别来夏木又扶疏。两牛鸣处地非远，万竹阴边吾所庐。儿能窃听从忘簟，子盍徐行可当车。莫讶南邻狂处士，掺挝倾坐一轩渠。
前驱负弩斾旌忙，凛凛寒风挟晓霜。人道奸藏有三穴，公知民病极千疮。摇毫端是霹雳手，抵几还惊凫鹜行。莫向琳宫坐闲冷，太阿何事匣中藏。
消渴文园苦病多，萧条子美卧江沱。士穷不遇古如此，天实欲为人谓何。忠义名家本申许，文章秀气望岷峨。期君炼玉煮白石，色比婴童何啻过。
五年三度过钟陵，马上春风醉梦醒。南浦江波迷眼绿，东湖烟柳半天青。从来地域叹卑薄，怪底山川终炳灵。又见徐家有高士，他年重作聘君亭。
王郎乘兴上扁舟，数遣书来写我忧。奏牍三千待金马，卷帘十里梦杨州。桃花水涨理归檝，莲叶杯香消客愁。白髪倚门长望子，细君应赋大刀头。
绕郭寻春未见花，不知春在梵王家。林间新翠张裙幄，席上残红当脸霞。兴逸持杯睨云汉，饮酣挥翰走龙蛇。主人不是陈惊座，投辖归时日已斜。
丰林分首各消魂，兄弟伤离况玉昆。初谓过都留虎脊，又令点额向龙门。往闻淮北雪花大，归值江南梅雨昏。欲寄短书无别语，年来花柳自村村。
憔悴谁能赋大招，会将菌桂杂申椒。巷南邻里频相过，水北山人讵可邀。细酌敢谋长袖舞，苦吟空咏寸岑遥。耕耘赖有陶潜妇，不羡孙郎对大桥。
诗翁索莫闭门居，珍重山阳信不疏。但报七言当玉案，何须千里驾柴车。乐天官满应归早，扬子家贫只晏如。他日往来随二老，共甘盂饭与盘蔬。
斵垩谁能鼻不伤，虎贲何取似中郎。吾人身健间何阔，昨日书来喜欲狂。华屋不存长念昔，金蛇虽在莫干梁。几时烧烛留君语，更向东窗置一床。
十年不见令兄弟，眉宇长怀元紫芝。栩栩梦魂成独往，翩翩书札慰相思。求船货马事应速，酌醴焚鱼吾岂辞。政恐孟公投辖饮，惜君高论解人颐。
孔世已传三十八，诸孙犹自见长身。试将后谢追前谢，岂料今人愧古人。华子冈头千叠秀，刘郎诗律一朝新。吾家碧涧红泉句，聊欲烦君作后尘。
得句可传千古意，搜奇攻苦百年身。河梁赠别初无对，锦里吟春复有人。我已汗颜惊手缩，君犹琼树赏朝新。从今习气须磨尽，二字唯当悟客尘。
忆昔逢君夜雪中，高谈未了酒尊空。清涟绿筿今输我，白璧黄金政负公。渭水流清终异浊，池花变碧旧宁红。欲评此意君何在，长是苍茫立晚风。
维舟浊汴偶相逢，弹铗归来四壁空。耕道十年常九潦，谋身一国自三公。似闻讽谕能知白，岂但诗词要比红。申国凛然生气在，故知郎子有家风。
佳园昨夜变春容，清晓惊开玉一丛。素质定欺云液白，浅籹羞退鹤翎红。似闻金谷初无种，欲画鹅溪恐未工。底事余花避三舍，孤高元有史君风。
骚人浪说麻源谷，本在风流刾史家。直与瑶林共高彻，可须梅影闘横斜。芳尊莫待红妆赏，幽艶长令烈士嗟。凭仗边鸾折枝手，应宜展障玉鸦叉。
年来任运学腾腾，爱酒还同醉李僧。痛饮亡何缘客至，时奇不惜绕村行。檐间燕雀新声好，门外池塘春水生。晓起坐窗无一事，卷书南望见高棱。
身前不吝作虫臂，身后何须留豹皮。劬劳母氏生育我，造化小儿经纪之。牙筹在手彼为得，块石支头吾所师。偶逢名酒辄径醉，儿童拍手云公痴。
汉儒章句文胜质，鲁国衣冠实愧名。但遣诗书长在眼，可令声利苦关情。咄嗟苟饮有时办，梦想溪堂何日成。舟泊寒沙卧明月，此期终欲与君盟。
萧然环堵独何有，自谓过人唯一丘。野性定为沧海客，妙龄须寄道山游。江寒沙静鹡鸰晚，云阔天低鸿雁秋。休叹乌衣成往事，一尊相对且忘忧。
桃邻野客无消息，寄食招提岂定居。倘有庞公知德操，何须程郑识相如。食鱼他日劳弹铗，舐痔今人剩得车。流落生涯俱寂寞，因风时遣一行书。
儿时访道漳江上，燕雀群中见阿鸿。南浦飞云看画栋，北窗欹枕飒凉风。读书长忆登山胜，作尉聊甘食荠穷。想见咏怀非一首，钩章棘句定能工。
冲和庵里潘居士，旅食京城久不还。玉唾银钩长在眼，瑶林琪树未承颜。大门曾是郑严辈，吾子却居夷惠间。想见红尘车马底，梦魂随雁过西山。
道人真是伊蒲塞，顿顿园蔬入馔来。紫芥寒葅参薤韭，黄橙苦酒伴盐梅。蒸豚不羡贮人乳，饭豆亦能羮芋魁。但恐酪奴不解事，搅令枵腹转春雷。
酒曹怀璧暂投闲，俄许朱轓未赐环。殿阁凉生应在眼，宫门驺唱合趋班。鳯皇观德翔千仞，虎豹窥人碍九关。只恐苍生倾望久，未容投绂老家山。
乱山岑秀绕湘坟，君筑茅堂底处村。蛮国戈矛真梦幻，醉乡风露别乾坤。平生不负南楼兴，何日能同北海尊。聊欲挥毫书楚些，凭君招取独醒魂。
梅蕊飞翻柳色新，雪泥干尽已成尘。愁看节物独惊眼，醉吐诗词君可人。藜杖应门原宪病，鹴裘贳酒茂陵贫。朝来似有飞扬意，可但无情草木春。
交情自昔白头新，富贵移人或望尘。頋我喜求方外士，得君端是眼中人。谪仙诗富旧无敌，东野囊空今不贫。已遣掺掺缝古锦，共捜佳句赏新春。
历眼浮荣逐日新，谁知澄寂本非尘。吾曹例作区中士，此味全输世外人。空里华生均是病，衣中宝在却忧贫。是间枯淡君姑置，且办芳尊醉早春。
扬子牢愁更美新，贾生悲𫛳在承尘。忘怀久已栽萱草，行乐尤欣见玉人。邂逅题诗聊可意，平生嗜酒岂忧贫。明年剩作颠茫计，剧饮狂歌莫负春。
绕舍檀栾五月凉，岁寒高节亦难忘。期君鸿鹄应高举，頋我蚍蜉岂自量。索价旧曾晞少室，荷锄犹可继柴桑。虚堂若许连床卧，待看风吹细细香。
扬子江中风浪生，小舟如叶任欹倾。桨摇齐指金山寺，雾暗初疑鐡瓮城。绝顶迥分双塔秀，层楼危立一僧清。他年来访结庵地，吾与此江春水盟。
龟趺双跱日星悬，读罢凭阑心浩然。缭绕峰峦浮野色，参差楼阁起晴烟。湖光净照山间寺，江浪遥连海外天。安得翰林风月手，一时摩写入诗篇。
踏破春云深万层，山灵放我作幽行。花香掠面不知处，鸟语可人如有情。风急远闻檐马响，月高清送木鱼声。禅床光滑氍毹软，曲臂支头听瀑倾。
桠槛欹檐一古梅，几番有意唤春回。开花自许清香入，布叶不容炎暑来。日射冷光侵几案，风摇翠影锁莓苔。游蜂野蝶休相顾，木性从来不染埃。
两持魁柄辅皇图，退隐林泉岁再除。勋烈早推戡难际，精神不减渡江初。遥知台岳灵仙窟，雅称磻溪将相居。好在先声震南楚，一堂风月暂踌躇。
十里东郊正税骖，清泉白石路曾谙。野田水碓都舂雪，山市炊烟半杂岚。俗美儿童归塾读，时和父老趁墟谈。远游何事追禽向，便拟村中著草庵。
千骑骖驔出禁城，真祠款谒罄虔诚。袴襦载路歌仁政，箫鼓喧天乐太平。残雪未消山下路，和风先飏马前旌。为民祈祷多灵应，来岁丰穰定有成。
踏霜投晓赛祠廷，豪竹繁弦妙吐诚。嘉客满筵青眼看，远山数点白云平。浅霞漏日迎前骑，轻吹含烟猎后旌。好处画工传不尽，只凭诗笔为摹成。
真人庙食占兹城，欲乞丰年在至诚。五马二车恭款谒，丰香烈火报登平。犬鸡仙去遗丹灶，鸾鹤飞来认翠旌。既就金方留世子，终闻玉帝录功成。
缥缈仙台俯郡城，躬修祠事表精诚。天边雾卷山峰出，涧下风轻水面平。不为寻春驰五马，聊因劝课驻双旌。风流别乘多才调，彩笔先挥秀句成。
曈曈晓日照重城，车骑翩翩布德诚。绰约仙姿随世远，依俙楼观与云平。神灵响答歆香火，民庶欢呼拥旆旌。瑞雪呈祥和气洽，行看阖境报嘉成。
仙翁旧隐寄岩扃，千里蒙休合荐诚。菽粟有余民暇逸，雨旸无爽气和平。箫笙缓缓陈觞豆，耆艾纷纷逐旆旌。灵迹欲知垂不朽，使君妙制刻初成。
二公祠事出重城，宜有休祥答至诚。林壑静深经雪后，楼台高下与云平。丰年箫鼓来仙宅，晴日烟霞上使旌。黎庶欢声自偕乐，但闻高廪颂周成。
当日佥邪皆误国，先生奋髯叱昌奴。一门忠节凭孤立，千载纲常赖力扶。直道原来师柳下，高风久已属东湖。诗名四海犹余事，也入紫薇宗派图。
曾看寒花弄寒月，月下横斜袅香雪。才令诗眼散春愁，已见青青子争结。梦怀碧脆荐冰盘，细雨江南映远山。好事园林肯分我，不知尘土在长安。
银花火树已春容，贝阙珠宫十二重。席有嘉宾樽有酒，车如流水马如龙。旌旗影暖烘宵烛，笳鼓声喧侵晓钟。行乐岂关吾辈事，梦回推枕起犹慵。
处处已收南亩稻，闲闲还看北山梅。累觞聊尔酡颜在，对局怡然笑口开。扫径似知佳客至，杖藜惟可数君来。移松种树鄱阳老，章贡风帆岁一回。
羌笛何劳塞北吹，江南何处不寒梅。千秋寂寂无人看，独树亭亭对客开。偏为咨嗟惟尔念，是谁移种待君来。纵留一曲安能唱，恰似朝歌墨子回。
雪中出去雪边行，屋下吹来屋上平。积得重重那许重，飞来片片又何轻。檐间日暖重为雨，林下风吹再落晴。表里江山应更好，溪山已复不胜清。
十年不复上南楼，直为干戈作远游。满地江湖春入望，连天章贡水争流。青云聊尔居金马，紫气还应射斗牛。公是主人身是客，举觞登望得无愁。
正言邹子独留名，法从梅公尚有亭。药是苦言能治瘴，竹生屈曲坐看经。风前云似秋前赤，雨后山能烧后青。恋土怀乡频作恶，怀贤感旧叹飘零。
鹍弦鐡拨世多有，玉筝银甲嗟凡陋。平生绿绮醒心泉，净洗耳根端不朽。炼师霜髭已满颐，履霜坐弹霜叶飞。腐儒冻馁非所惜，物物愿荷皇天慈。
门无褦襶轩车过，草庐寂寂南阳卧。夫君掀髯来扣关，不减昔日陈惊座。肉食者鄙无远谋，喜君义气横霜秋。已看献策尊王室，白笔应须上黑头。
烂羊都尉本不恶，鬬鸡开府无处著。天禄诸君尽贵游，据鞍上马能不落。何郎未免儒生酸，于此政复不作难。但公剩著潜夫论，何须头上鵕鸃冠。
两虎肉醉欲醒时，饥肠得饱恣游嬉。一虎当岩自哮吼，朝欲食子暮食妃。最后一虎绝长者，坐歗眼有百步威。豺狼当道正须汝，莫寻兔径问狐狸。
香山居士骨已冷，文采风流今未遥。捍拨何劳作胡语，寒江璧月想前朝。涛波竟夕相喧豗，吴樯楚柁争倾欹。老夫何暇知许事，但饮松醪炰蛤蜊。
峤南将成金匮书，喜又赐环香拂涂。万钉围腰乃为祟，惯作臞仙多槁枯。元符相国泣前鱼，长流百粤复羌胡。周汉二宣果明哲，金玉王度复关渠。
东坡十年作谤书，多情杖屦作归涂。雪堂公去颇削迹，来禽青李皆已枯。秋风醉索武昌鱼，脚敲两舷声函胡。只今诸生典刑在，他日明公游石渠。
冰玉堂前十国书，君能读之行坦涂。一洗谈天千古舌，吕梁大壑何时枯。愿君不用校鲁鱼，亦须调笑酒家胡。玉局仙翁无浪语，大禹以来未有渠。
水部诸郎虿尾书，涪翁杖履傲当涂。斑斑束笋门下士，栀貎蜡言嚬笑枯。翰墨澜翻纵壑鱼，风采洒落鳯栖梧。寄语南州双白璧，从今价重百车渠。
苍崖倚天暝色起，风微槲叶藏猱子。老僧庞眉雪覆颧，梵音清远发皓齿。向来万法出此经，行行春蚓纡黄纸。觌面相呈事俨然，归云欲渡前溪水。
宛城居士如冰雪，大药亲逢悟禅悦。丹霞正印君得提，洞下灵源渠未绝。净名杜口涉言诠，口如布谷意莫传。心猿睡起六窗净，为君作戏弹无弦。
人言汝颍多奇士，秀润如君饱风味。两鞬驰射不作难，三峡倒流聊复尔。平生未识嵩少云，三十六峰岩壑春。因君便觉来眼界，翻作新诗持饷君。
剧饮径须尊有瘿，搜搅新诗转遒紧。谁知云窗除馑男，燕坐微吟兼粲忍。吾衰霾雾满胸中，玩味甘腴真隽永。含毫觅句剩欲酬，时有寒泉汲旧井。
粲可仍孙本吴产，万遍莲花亦遮眼。时时幻作文於菟，寂寥恨得斯人晚。我如叔夜七不堪，倦书羞学蠹书蟫。已约东湖徐孺子，招公山北复山南。
上人须髪森如戟，年少宁为万人敌。父兄膏血染敌戈，晚作梵王门下客。西州白㲲烂生光，来逐鳯栖山寺凉。万遍莲花君自足，曹溪一滴定须尝。
平生迈往回万牛，晚著坏衲乘虚舟。僧中那得贾长头，对语亹亹连不休。作夏深藏白莲里，心如此花映秋水。梦随归云欲访之，邻垣华鲸喧枕底。
说桓佐宣项垂瘿，锐头将军风骨紧。病夫面带丘壑姿，白薤绿葵穷可忍。忠风辉映义骨香，苦事何须味方永。夜歌商颂出金石，猿歗寒柯挂参井。
脑脂遮目乏风味，宴坐禅床真得计。赤眼归宗近似之，面壁少林聊复尔。东坡妙语久犹新，治目常存如治民。但学曹参相齐法，清夷王度不无人。
不爱边鸾爱李成，胸中成画自峥嵘。数行岛屿随人去，一段风烟向腕生。猿啼巫峡殷勤啸，雁到衡阳嘹唳鸣。我与群山成保社，直疑俱是旧经行。